फ़ुरसतिया: March 2017\nहमें समाज ने जो दिया है; कम से कम तो उतना तो वापस देना ही चाहिए- आरिफ़ा एविस\n[आरिफा एविस हिन्दी व्यंग्य की सबसे युवा हस्ताक्षरों में से एक हैं। मूलत: हरदोई की रहने वाली आरिफ़ा की पढाई-लिखाई मित्रों की मदद से दिल्ली से हुई। बी.ए. के दिल्ली विश्वविद्यालय से हिन्दी पत्रकारिता की पढाई की। रोजी-रोटी के जद्दोजहद के साथ लिखना चलता रहता है। पिछले वर्ष व्यंग्य लिखना शुरु किया और उसी साल व्यंग्य संग्रह आया- ’शिकारी का अधिकार’। व्यंग्य उपन्यास ’पंचतंत्रम’ आने वाला है। उर्दू से हिन्दी अनुवाद 'मजाकिए खाने' भी प्रकाशित हुआ है। छिटपुट लेखन - 'दैनिक जनवाणी', 'देशबन्धु' , 'राजएक्सप्रेस', ', लोकजंग' व 'ऑन्लाइन पत्रिकाओं व न्यूज पोर्टल पर करती रहती हैं।\nआरिफ़ा का मतलब जंग का मैदान होता है। जिन्दगी की जंग लड़ते हुये अपनी समझ को संवारती हुई आरिफ़ा से व्यंग्य लेखन और अन्य मुद्दों पर हुई बातचीत यहां पेश है।]\nसवाल1: व्यंग्य लेखन के क्षेत्र में कैसे आई?\nजबाब: व्यंग्य लेखन से पहले लेखन की शुरूआत बताना ज्यादा जरूरी है। महिला विमर्श की एक पत्रिका निकलती है 'मुक्ति के स्वर' जो मुझे मेरे अध्यापक के जरिये मिली थी। उस पत्रिका को पढ़कर अपनी प्रतिक्रिया लिखकर भेजी, जो अगले अंक में छपी। यही मेरा पहला लेखन था। मैं उस समय नौवीं कक्षा में थी। इसी दौरान मैं शहीद भगत सिंह पुस्तकालय और नारी चेतना के संपर्क में आई। जहाँ मुझे समाज को देखने का नया नजरिया मिला। उन दिनों मैं सिर्फ कविताएँ लिखती थी , वो भी उर्दू में लिखकर फेविकोल से चिपका देती ताकि कोई पढ़ न सके। कारण यही था कि मुझे बड़ी मुश्किल से लड़- झगड़ कर पढ़ने का मौका मिला था। इंटर की पढ़ाई के बाद तो घर ही बैठ जाती लेकिन डीयू (दिल्ली विश्वविद्यालय) की पत्रकारिता की प्रवेश परीक्षा में पास होने पर दोस्तों ने फीस देकर मेरी पढ़ाई पूरी करवाई. एम.ए. की पढ़ाई नौकरी करते हुए करती रही।\nग्रेजुएशन के बाद एक वेब मैगजीन में खबरें बनाकर लिखना ही काम था। इसके बाद एक दो लेख पाठक की कलम से ही आये। कुछ दिन तक पुस्तकों के बारे में लिखना और पढ़ना चलता रहा। इन्हीं दिनों समीक्षा, लेख और कविता जनवाणी, देशबन्धु वगैरह में छपी। यहीं से नियमित लिखना शुरू कर दिया और फिर विभिन्न अखबारों और पत्रिकाओं में लेख भी मांगे जाने लगे।\nविश्व पुस्तक मेले में अनूप श्रीवास्तव जी से मुलाकात होती है, तब उन्होंने बुक फेयर की रिपोर्टिंग व्यंग्यात्मक शैली में लिखकर मेल करने के लिए कहा था। रिपोर्ट लिखकर भेजी तो उन्होंने कहा कि अनूप शुक्ल की तरह लिखो। फिर क्या था अनूप शुक्ल को फेसबुक पर खोजा ,उनको पढ़ा लेकिन उन की तरह लिख नहीं पाई। व्यंग्यकारों को पढ़ते-पढ़ते हम भी व्यंग्य लिखने लगे। यहीं से हमारी व्यंग्य लेखन की शुरूआत हुई।\nआज मैं जो कुछ भी हूँ उसमें पुस्तकालय और साथियों की वजह से हूँ और उस दृष्टिकोण की वजह से हूँ जो मुझे वहां से मिला।\nसवाल2: पहला व्यंग्य लेख कब लिखा?\nजबाब : पहला व्यंग्य लेख जनवरी 2016 में लिखा था। (कौन सा? खोजना है )\nसवाल3: व्यंग्य आपकी समझ में क्या है? आपके नजरिये से आदर्श व्यंग्य कुछ उदाहरण अगर फ़ौरन ध्यान में आते हों तो बताइये।\nजबाब : व्यंग्य विसंगतियों पर आलोचनात्मक प्रहार है जो बेहतर समाज बनाने में मदद करता है। कुछ उदाहरण जो फ़ौरन याद आ रहे हैं- 'एक मध्यवर्गीय कुत्ता', ’भोला राम का जीव’,’सुअर’, ’सदाचार का ताबीज’।\nसवाल4: अपने लेखन के विषय कैसे तय करती हैं?\nजबाब : जो विषय बहुसंख्यक आबादी को प्रभावित करते हैं और जो मुझे अन्दर तक झकझोर कर रख देते हैं। ऐसे ही विषयों को चुनती हूँ।\nसवाल5: आपके व्यंग्य में सरोकार की धमक रहती है। हास्य से परहेज जैसा है क्या?\nजबाब : रोजाना किसान, नौजवान , महिलाएं आत्महत्या करते हैं। इन्सान को इन्सान नहीं समझा जाता है। तो बताइए हास्य कैसे लिखूं। मैं भी लतीफ घोंघी की तरह लिखता चाहती हूँ। लेकिन लिखते-लिखते लेख अपने आप गंभीर हो जाते हैं। रही बात सामाजिक सरोकार की तो हर लेखक के व्यंग्य के अन्दर सामाजिक सरोकार होता है. फर्क बस इतना है कि वह सरोकार किसी व्यक्ति विशेष के लिए होता है या छोटे समूह के लिए या फिर जनसमूह के लिए. लेखक होता ही है सामाजिक तो फिर वह गैर-सरोकारी कैसे हो सकता है। हास्य व्यंग्य से मुझे कोई परहेज नहीं है।\nसवाल6: किसी खास व्यंग्यकार के लेखन से प्रभावित हैं जिसके जैसा लिखना चाहती हैं?\nजबाब : परसाई के लेखन से मैं बहुत प्रभावित होती हूँ। कोई भी व्यंग्य लेखक व्यंग्य परम्परा में अभी तक किसी को दोहरा नहीं पाया है। आप लाख कोशिश करो लेकिन आप जिनसे प्रभावित होते हैं उन जैसा नहीं लिख पाते हैं। समय, काल और बदली हुई परिस्थितियां एक दूसरे से अलग करती है समानता तो सिर्फ वैचारिक स्तर पर होती है। कोई भी लेखक अपने समय का प्रतिनिधि होता है। वह अपनी भाषा, शिल्प और विधा चुनता है। मैं व्यंग्य की विकसित परम्परा में विश्वास करती हूँ। परम्परा में अच्छा और बुरा दोनों होता है। मुझे अपनी परम्परा से जो भी अच्छा मिला है उसे ग्रहण करूंगी और सिर्फ आरिफा की तरह लिखना चाहती हूँ।\nसवाल7: आपके व्यंग्य लिखने की प्रक्रिया क्या है? मतलब कब लिखती हैं? कितना समय लगाती हैं एक ’शिकारी का अधिकार’ जैसा व्यंग्य लिखने में?\nजबाब : रोजी-रोटी के चक्कर में समय कम मिलता है। इसलिए घर पर ही काम करते हुए विषय के बारे में सोचती हूँ। फिर विषय की तथ्यात्मक जांच पड़ताल करती हूँ। उसके बाद दिमाग में एक ब्लू प्रिंट तैयार करके लिखती हूँ। दूसरी बार फिनिशिंग करती हूँ। तीसरी बार खुद पढ़कर ठीक करती हूँ। चौथी बार किसी मित्र को पढ़ाती हूँ। उनका सुझाव लेती हूँ। फिर कुछ बदलाव के साथ व्यंग्य लिख कर छोड़ देती हूँ। एक व्यंग्य में एक दिन और कभी कभी एक सप्ताह से ज्यादा समय लग जाता है।\nसवाल8 : व्यंग्य के क्षेत्र में महिलायें काफ़ी कम रहीं शुरु से ही। इसका क्या कारण है आपकी समझ में?\nजबाब : व्यंग्य में ही में नहीं साहित्य,समाज और यहाँ तक कि राजनीति में भी महिलाओं की भागीदारी बहुत कम है। जो आज भी जारी है।\nपहला कारण है - भारत की विशिष्ट सामाजिक संरचना।\nदूसरा - भारत में अभी तक किसी भी बड़े सामाजिक, राजनीतिक आन्दोलन का खड़ा न होना।\nइसके बावजूद व्यंग्य में महिलाओं का अकाल नहीं रहा। शुरूआत से ही महिला व्यंग्यकारों का योगदान रहा है। जिनमें -शान्ति मेहरोत्रा, सरला भटनागर, गीता विज, बानो सरताज, अलका पाठक,शिवानी, सूर्यबाला की महत्त्वपूर्ण भूमिका रही है। आज तो और भी बेहतर स्थिति है महिला व्यंग्यकारों में रोज नई नई महिलायें व्यंग्य क्षेत्र में आ रही है। वो बात अलग है कि बहुत सी महिलाओं को व्यंग्यकार ही नहीं माना जाता। वैसे कुछ पुरुष व्यंग्यकारों को भी बहुत से लोग व्यंग्यकार नहीं मानते है।\nसवाल9: आपके व्यंग्य लेखन में आम जनता की समस्याओं पर नजर रहती है। महिलाओं की समस्याओं पर आधारित व्यंग्य नहीं दिखते आपके यहां। क्या मेरा यह सोचना ठीक है ? यदि हां तो इसका क्या कारण है?\nजबाब : महिलाओं की समस्या समाज की समस्या से अलग नहीं है। समाज की समस्या हल होगी तो बहुत हद तक महिलाओं का समस्या भी हल हो जायेगी। आज महिलाओं का मुद्दा अस्मिता और अस्तित्व से जुड़ा है। ऐसी धारणा बन गयी है कि महिला मुद्दों पर सिर्फ महिलाएं ही और दलित समस्या पर दलित ही लिख सकता है। बाकी राजनीति और अर्थतन्त्र पर पुरुष ही लिखें ऐसा ही क्यों?\nमेरा मानना है कि अस्तित्व और अस्मिता दोनों पर व्यंग्यकार की दृष्टि होनी चाहिए। महिला अस्तित्व और अस्मिता का संकट भारत की आर्थिक , सामाजिक, राजनैतिक गतिविधि से तय होती है। यदि समस्या की मूल जड़ पर कुछ सार्थक प्रहार किया जायेगा तो उसमें तक स्त्री हो या पुरुष सभी आयेंगे। वैसे मैंने महिलाओं पर भी लिखा है।\nसवाल 10 : आज के समय में हास्य व्यंग्य लेखन की स्थिति को आप स्तर और वातावरण के लिहाज से कैसी समझती हैं?\nजबाब : हर दौर में हास्य व्यंग्य का आधार अलग अलग रूप में दिखाई देता है। हास्य- व्यंग्य का सौन्दर्य विकसित भी हुआ है और विकृत भी हुआ है। जहाँ एक तरफ सामाजिक विसंगतियों पर हास्य व्यंग्य रचा जा रहा है, वहीं दूसरी तरफ कुछ जगह फूहड़ता, वल्गर , लम्पट और महिला विरोधी भी होता है। समाज हमेशा आगे की तरफ बढ़ता है तो जाहिर है हास्य-व्यंग्य भी आगे ही बढ़ा है। रही बात स्तर की तो हर दौर में अच्छा बुरा रहा है।\nसवाल 11 : अक्सर हास्य-व्यंग्य के लोगों की आपस में सोशल मीडिया पर आपस में बहस हो जाती है। इस पर आपकी क्या प्रतिक्रिया है?\nजबाब: पहले मैं सिर्फ यही जानती थी कि फलां लेखक बड़े हैं। उनकी फलां पुस्तक आई है। या फलां अखबार में छपते हैं। सोशल मीडिया ने सबको एक जगह पर ला दिया है। अगर कोई सक्रिय नहीं है तो भी पता चल जाता है। रही बात सोशल मीडिया पर बहस की तो यहाँ भी वही बात होती है जो अक्सर मंचो पर कही जाती है। मंच पर कोई जवाब नहीं दे पाता। सोशल मीडिया पर यह स्वतंत्रता होती है कि अगर मुद्दा आया है तो हर इन्सान हास्य-व्यंग्य पर अपनी बात रखता है।\nबहस किसी भी तरह की क्यों न हो अच्छी हो या बुरी, व्यक्तिगत हो या प्रवृतियों पर व्यंग्यकारों को समझने में हमारी मदद करती है। क्योंकि लेखन में शिल्प द्वारा ईमानदारी, चालाकी,छिप जाती है। लेकिन बहसों में व्यक्तित्व उजागर होता है। कोई भी बहस नवीनता की जननी है। बहस करने वाले ज्यादा खतरनाक नहीं होता, चुप्पी साधने वाले ज्यादा खतरनाक है। हर बहस के बाद इन्सान की मानसिक दशा के बारे में जानने समझने का मौका मिलता है।\nसवाल 12 : अपनी किताब ’शिकारी का अधिकार’ छपवाने की विचार कैसे आया? इसको छपने के बाद कैसा महसूस हुआ/ होता है ?\nजबाब: जब लेख प्रकाशित होने लगे तो कई लोगों ने पूछा कोई पुस्तक हो तो दो पढ़ना चाहते हैं। यानि जिसकी कोई किताब छपी न हो वह लेखक नहीं माना जाता। मैंने भी सोचा क्यों न एक छोटी सी किताब छपवा ली जाए। कई जगह पांडुलिपि भेजी एक प्रकाशक ने स्वीकृति दी तो छपवा दी। एक रुपया भी खर्च नहीं करना पड़ा। किताब आई तो लखनऊ अट्टहास कार्यक्रम में विमोचन भी हो गया। किताब ने पहचान दी है। किताब न होती तो आज जो व्यंग्य की दुनिया देखने को मिली है शायद बहुत देरी से देखने को मिलती।\nरही बात महसूस करने की तो अच्छा ही लगता है। अब और भी अच्छा लगता है क्योंकि तीन किताबों पर और काम चल रहा है। लिखने, पढने और समझने की प्रेरणा है मेरी पहली किताब। पहली पुस्तक ने मेरी ताकत और कमियों को भी चिन्हित करने में मदद मिली है।\nसवाल13 : सुना है जल्दी ही आपका एक उपन्यास भी प्रकाशित होने वाला है। इसकी विषय वस्तु के बारे में बतायें।\nजबाब:यह उपन्यास दिल्ली से लखनऊ की यात्रा का संस्मरणात्मक व्यंग्य उपन्यास है बस इतना ही.\nसवाल 14 : अपना सबसे पसंदीदा कोई लेख बतायें। इसको पसंद करने का क्या कारण है?\nजबाब: 'शिकारी का अधिकार' मेरा पसंदीदा लेख है। इसका कारण यही है कि जंगल के बहाने पूरे सिस्टम को समझना हुआ। जंगल में सिर्फ शेर ही नहीं रहता बाकी जीवन भी होता है। उनका भी अपना एक पक्ष है।\nसवाल 15 : अभी तक की पढी पुस्तकों में सबसे पसंदीदा पुस्तक और उसका कारण?\nजबाब: सबसे पसंदीदा पुस्तकों में किसी एक पुस्तक का नाम बताना मुश्किल है। फिर भी चंगेज आइत्मतोव द्वारा लिखा गया रूसी उपन्यास 'पहला अध्यापक'। इस लघु उपन्यास का मुख्य पात्र सोलह साल का लड़का 'दुइशेन ' होता है। उसे वर्णमाला के कुछ ही अक्षर का ज्ञान होता है। वह जितना जानता है उतना ही स्कूल खोलकर बच्चों को सिखाता है। जब बच्चे उतना अक्षर ज्ञान सीख जाते हैं तो उन्हें दूसरे स्कूल में पढ़ने भेज देता है।\nकुल मिलकर यही कि वह समाज से जितना सीखता है उतना समाज को वापस लौटा देता है। इसका मतलब यही है कि हमारे पास जो भी ज्ञान है वह सामाजिक है व्यक्तिगत कुछ भी नहीं। इस किताब से यही प्रेरणा मिलती है कि हमें समाज ने जो दिया है; कम से कम तो उतना तो वापस देना ही चाहिए।\nसवाल 16 : लेखन करते हुये आपको अपने अन्दर अभी क्या कमी लगती है जिसमें अभी आपको सुधार करने गुंजाइश लगती है?\nजबाब: मुझे लगता है वैचारिक पक्ष मुझे विरासत से मिला है जो दोस्तों की मंडली से प्राप्त हुआ है। रही बात कमी की तो शिल्प पर काम करना बाकी है। शिल्पगत महारथ भी करत-करत अभ्यास से हासिल होगी, ऐसा मेरे वरिष्ठ व्यंग्यकारों ने कहा है।\nसवाल 17: हाल के लेखकों में सबसे पसंदीदी लेखकों के नाम और वे अपने लेखन के किस पहलू के चलते पसंद हैं आपको?\nजबाब: मैं अपने समकालीन सभी लेखकों को पसंद करती हूँ। कोई भी किसी को ख़ारिज नहीं कर सकता मेरा ऐसा मानना है। सीखने के लिए सभी में कुछ न कुछ मिल जाता है। प्रतिबद्धता, शिल्प, भाषा ,शब्दों की बनावट, आक्रामकता, वैचारिकता, संरचनात्मकता, सरोकार, यहाँ तक कि पठनीयता भी सीखने को मिलती है। सभी को पढ़ती हूँ। बिना नाम लिए उन लेखकों की तरफ इशारा कर दिया है जिनको मैं पसंद करती हूँ।\nसवाल 18 : आज के समय में जब हर तरफ़ बाजार हावी हो रहा है ऐसे समय में व्यंग्य लिखने में क्या चुनौती महसूस करती हैं?\nजबाब:बाजार की समझ ही व्यंग्य लेखन की असली चुनौती है। आज का बाजार एक देश तक सीमित नहीं रहा है। यह वैश्विक आधार प्राप्त कर चुका है। वैश्विक पूंजी का चरित्र बदल चुका है। वित्तीय पूंजी की समझ के बिना कोई व्यंग्य लेख संभव नहीं हो सकता। इसकी धमक हर इन्सान की मानसिकता हो प्रभावित कर रही है। मुनाफाखोर बाजार हर इन्सान को लालच,मुनाफे पे आधारित संबंधों के निर्माण में सचेत रूप से लगा हुआ है। व्यंग्य लेखन में भी इसी समझ का सचेत प्रयास करना पड़ेगा।\nसवाल 19 : आपकी हॉवी क्या है? उसको पूरा करने का समय कैसे निकालती हैं?\nजबाब:मेरी हॉवी पढ़ना और घूमना है। मानसिक जरूरत को पूरा करने के लिए जैसा साहित्य पढ़ना चाहती हूँ पढ़ती हूँ। घूमने के लिए हर साल एक कोष बचाती हूँ जिससे पहाड़ी इलाके में घूमा जा सके।\nसवाल 20 : जीवन में आगे क्या करना चाहती हैं और उसको करने की योजनायें क्या हैं?\nजबाब: उर्दू और अंग्रेजी व्यंग्य का अनुवाद करना चाहती हूँ। धीरे-धीरे खोज रही हूँ। कर भी रही हूँ। उनको पूरा करने की योजना है। जब भी टाइम मिले पढ़ती हूँ और करती हूँ।\nसवाल 21 : जब लिखना शुरु किया और अब कुछ साल/महीने हुये लिखते हुये। इस दौरान आपने लेखन के क्षेत्र में क्या बदलाव देखे?\nजबाब: एक ही बदलाव आया है। व्यंग्य लेखन ज्यादा हो गया है। व्यंग्य ने ही मुझे पहचान दी है। व्यंग्य के प्रति ज्यादा जिम्मेदारी महसूस होने लगी है जिसको पूरा नहीं कर पाती हूँ।\nसवाल 22 : लिखना शुरु करने के पहले और अब लेखन बनने के समय में आपकी सोच और समझ में क्या बदलाव आये?\nजबाब: पहले लिखने का मतलब अपनी भावना को जाहिर करना लगता था। अब लगता कि लेखन भी सामाजिक बदलाव में अपनी भूमिका निभा सकता है।\nसवाल 23: आज सोशल मीडिया के चलते व्यंग्य लेखन का विस्फ़ोट सा हो रखा है। आम आदमी लिखने और छपने लगा है। कुछ पुराने , सिद्ध लेखक इसको व्यंग्य लेखन के लिये ठीक नहीं मानते। उनका कहना है कि लिखास और छपास की कामना के चलते व्यंग्य लेखन का स्तर गिरा है। आपका क्या मानना है इस बारे में।\nजबाब: दुनिया को परिवर्तित करने में अगर किसी टूल का सबसे ज्यादा योगदान रहा है तो वह है तकनीक जैसे-जैसे तकनीक का विकास हुआ है समाज की संरचना भी बदली है। आदिम युग से दास प्रथा, दास प्रथा से सामन्ती युग, सामन्ती युग से पूंजीवाद, पूंजीवाद से समाजवाद में परिवर्तन नई तकनीक के कारण ही संभव हो पाया है।\nसोशल मीडिया से सभी को एक साथ आने का मौका मिलता है। कुछ लोग लगातार अखबार में छपते हैं लेकिन उनका नाम लेने वाला नहीं है क्योंकि वो सोशल मीडिया पर सक्रिय नहीं हैं. जो सक्रिय है अगर वो छपते है और अपनी वाल पर लगाते हैं तो इसमें बुराई क्या है. सबके अपने पाठक हैं। जो नहीं छपता वो भी अच्छा लिखता है। सोशल मीडिया एक प्लेटफार्म है। इसका उपयोग कैसे करना है यह आप पर निर्भर है।\nसवाल 23. आज अखबारों में छपने वाला व्यंग्य 400 शब्दों तक सिमट गया है। व्यंग्य की स्थिति के लिये आप इसे कैसे देखती हैं? आप इस फ़ार्मेट में नहीं लिखती?\nजबाब: हर अख़बार का अपना एक कॉलम है अपना अलग फोर्मेट है। यहाँ तक कि 2000 शब्दों में भी व्यंग्य छपता है। इसको सीमित शब्दों का नाम देना शायद ठीक नहीं। यह फोर्मेट का सवाल है। कविता, कहानी,व्यंग्य शब्दों की सीमा से नहीं बंधे होते। विचार की अवधारणाओं से बंधे होते हैं। मैं किसी भी फोर्मेट में नहीं लिखती। जितना लिखा जाता है उतना लिखती हूँ.\nसवाल 25: वनलाइनर को किस तरह देखती हैं? लिखती क्यों नहीं वनलाइनर? रुचि न होना या जीवन की आपाधापी की व्यस्तता?\nजबाब: व्यंग्य में वनलाइनर नया शब्द नहीं है। अपने विचारों को कम शब्दों में लिखना पहले भी था और आज भी जारी है। व्यंग्यात्मक अभिव्यक्ति किसी भी रूप में हो अच्छी ही होती है। चाहे वो वनलाइनर के रूप में ही क्यों न संभव हो। लिखने के बारे में सोचा नहीं। अगर लिखने का मन होगा तो जरुर लिखूंगी।\nसवाल 26: सवाल-व्यंग्य लेखन में आम तौर पर व्यंग्य की स्थिति पर चिंता व्यक्त करने वाले लोग नये-नये बयान जारी करते रहते हैं। सपाटबयानी सम्प्रदाय, गालीगलौज सम्प्रदाय, कूड़ा लेखन आदि। इस स्थिति को आप किस तरह देखती हैं।\nजवाब : सृजनशीलता सामाजिक सम्पत्ति है। हर इन्सान समाज से ही सीखता है। अपने व्यवहार, आसपडोस के माहौल से सीखता है। कोई भी लेखक पैदाइशी लेखक नहीं होता। न ही व्यंग्य लेखन DNA में होता है। यह कोई अनोखी घटना नहीं है। यह सब चलता रहता है। कुछ खराब ब्यान आते है तो कुछ अच्छी चिंताएं भी तो व्यंग्य में दिखाई देती है। शोधपरक लेख भी तो दिखाई देते है। आज की दुनिया एकतरफा नहीं यदि अँधेरा है तो उजाला भी है।\nसवाल 27: समाज में महिलाओं की स्थिति और व्यंग्य लेखन में महिला लेखिकाओं की स्थिति पर आपका क्या सोचना है?\nजबाब: समाज में महिलाएं दलितों से भी दलित हैं। उनकी दोयम दर्जे की स्थिति बदस्तूर जारी है। महिलाओं के सामने अस्तित्व और अस्मिता दोनों का सवाल है। इसके बावजूद महिलाएं आगे आ रही हैं। पढ़ लिख रही हैं , नौकरी पेशा कर रही हैं। हर क्षेत्र में अपनी भागीदारी निभा रही हैं। ऐसी विषम परिस्थितियों के बावजूद महिलाएं अगर लेखन में आयीं हैं तो उन्हें देखकर अच्छा लगता है। आधुनिक व्यंग्य काल महिलाओं के लिए स्वर्णकाल है। जितनी महिलाये आज व्यंग्य लेखन में सक्रिय है , शायद पहले इतनी नहीं थी। व्यंग्य लेखन मंत डॉ. नीरज शर्मा , शशि पाण्डेय , वीणा सिंह, नेहा अग्रवाल , शैफाली पाण्डेय, डॉ. स्नेहलता पाठक, इंद्रजीत कौर,अर्चना चतुर्वेदी, सुनीता सानु, पल्लवी त्रिवेदी, शशि पुरवार ,रंजना रावत, यामिनी चतुर्वेदी,ऋचा श्रीवास्तव, सुनीता सनाढय पांडे, सोमी पांडे, सुधा शुक्ला, डा विनीता शर्मा,सपना परिहार, छमा शर्मा और दर्शन गुप्ता आदि दमदार तरीके से अपनी भूमिका निभा रही है। महिलायें और भी है जिनके व्यंग्य यदा कदा अख़बारों में पढ़ने को मिलते रहते है।\nसवाल 28: अपने देश , समाज की सबसे बड़ी खूबी क्या है आपकी नजर में?\nजबाब: अपना देश ही नहीं पूरी दुनिया बड़ी ही खूबसूरत है। समाज में विभिन्नता है। ढेरों बोली,कई भाषाएँ हैं। अलग अलग रहन सहन है। कई तरह के मौसम है। कठिन से कठिन परिस्थितियों में भी जिन्दा रहने की जद्दोजहद हमारे देश की सबसे बड़ी ख़ूबी है।\nसवाल 29: और खामी?\nजबाब: जहाँ एक तरफ शाइनिंग इण्डिया है वहीं दूसरी तरफ गरीब भारत है। इस समाज में क्षेत्रवाद,जातिवाद,धर्म ,औरत मर्द में गैर बराबरी,गरीबी ,भुखमरी,मुनाफे पर आधारित व्यवस्था जो अंदर ही अन्दर देश को खोखला कर करती जा रही है।\nसवाल 30: आपको एक कुछ दिनों के लिये मनचाहा करने की स्वतंत्रता दी जाये तो आप क्या करना पसंद करेंगी?\nजबाब: अगर सच में मुझे ऐसी छूट मिल जाये तो मैं पूरी दुनिया घूमना चाहूँगी। बेहतर दुनिया का सपना पहुंचाऊगी और उन पलों को विरासत के लिए लिखना चाहूँगी।\nसवाल 31: जीवन का कोई यादगार अनुभव साझा करना चाहें?\nजबाब: वैसे तो पूरी जिन्दगी ही मेरे लिए यादगार है. एक यादगार लम्हा मुझे हमेशा याद आता है - मैं अपने दोस्तों के साथ ट्रेकिंग पर गयी थी, जिंदगी में पहली बार पहाड़ों का नजारा देखना और उनकी खूबसूरती को निहारना और महसूस करना एक अजब एहसास है। तभी महसूस किया कि राहुल सांकृत्यायन ने अधातो घुमक्कड़ जिज्ञासा क्यों लिख डाली। उन पहाड़ों की पगडंडियों पर चलना कभी उबड़ खाबड़ रास्ता कभी एक दम साफसुथरा रास्ता. अपनी मंजिल पर पहुंचने की चाह में आगे बढ़ते रहने का जुनून मुझे हमेशा प्रेरणा देता है।\nसवाल 32: और कुछ बताना चाहें अपने बारे में, लेखन के बारे में , समाज के बारे में।\nजबाब:बस यही कि बहुत कुछ सीखना है, बहुत कुछ पढ़ना है और अमल करना है। रही बात लेखन की तो एक लेखक के लिए कलम ही उसका हथियार है। जहाँ तलवार काम नहीं आती वहां कलम काम आती है। समाज को बदलने में कलम ने अपनी महत्त्वपूर्ण भूमिका निभाई है और आगे भी निभाती रहेगी। मुनाफे और गैर -बराबरी पर आधारित समाज को समाप्त करके, एक बेहतर समाज की नींव रखने में यदि मेरी कलम साथ देती रहे। बस इतनी-सी चाहत है।\n1. आरिफ़ा के व्यंग्य संग्रह ’शिकारी का अधिकार’ की अनूप शुक्ल द्वारा लिखी भूमिका यहां पढ सकते हैं। http://fursatiya.blogspot.in/2016/04/blog-post_24.html\n2. आरिफ़ा का व्यंग्य लेख ’शिकारी का अधिकार’ यहां पढ सकते हैं http://www.hastaksher.com/rachna.php?id=361\n3. आरिफ़ा के व्यंग्य संग्रह ’शिकारी का अधिकार’ के कुछ पंच वाक्य यहां पढ सकते हैंhttps://www.facebook.com/anup.shukla.14/posts/10210942630975229\nकैदी भिड़ गये जेल में, सबने काटा खूब बवाल,\nरिश्वत बिन भर्ती न हुआ, वही हो गया लाल।\nगुटका दफ़्तर में बैन हुआ, कैसे होगा अब काम,\n’थूक-पीक’ बिन कौन विधि, बाबू देगा ’काम-अंजाम’।\nसुना, हुई गुंडई बैन अब, ठेकेदारी पर भी लग गई रोक,\nकुछ दिन को चुप नेतागिरी, फ़िर होंगे सम्राट अशोक।\n1. जिसे जुआखाना चलाना चाहिए वह मंत्री है, जिसे डाकू होना चाहिए वह पुलिस अफसर है, जिसे दलाल होना चाहिए वह प्रोफ़ेसर है, जिसे जेल में होना चाहिए वह मजिस्ट्रेट है, जिसे कथावाचक होना चाहिए, वह उपकुलपति है. जिसे जहाँ नहीं होना चाहिए वह ठीक वही है.\n2.प्रजातंत्र में सबसे बड़ा दोष है तो यह कि उसमें योग्यता को मान्यता नहीं मिलती, लोकप्रियता को मिलती है.हाथ गिने जाते हैं, सिर नहीं तौले जाते.\n3.जब विधानसभाओं और संसद के आधे से अधिक सदस्य एम्बुलेंस में सभा भवन जाया करेंगे और हर सदस्य के बगल में एक डाक्टर बैठा करेगा, तब समझेंगे कि हमारा जनतंत्र सयाना हो गया है.\n4. ये चुनाव घोषणा पत्र ऐसे बनते हैं कि अगर अखिल भारतीय चोर महासभा भी घोषणा पत्र निकाले तो उसे पढ़कर विश्वास हो जायेगा कि भारत का कल्याण चोरों को सत्ता सौप देने में ही है.\n5.भ्रष्टाचार विरोधी आन्दोलन से कोई नहीं डरता. एक प्रकार का मनोरंजन है जो राजनैतिक पार्टी कभी-कभी खेल लेती है, जैसे कबड्डी का मैच. इससे न तो सरकार घबड़ाती , न भ्रष्टाचारी घबड़ाते , न मुनाफाखोर, न कालाबाजारी. सब इसे शंकर की बरात समझकर मजा लेते हैं.\n6.नस्ल बदले बिना भ्रष्टाचार नहीं मिटेगा. जब तक आदमी की नस्ल है, भ्रष्टाचार रहेगा.\n7.गम्भीर आदमियों में भी आपस में होड़ लगती रहती है कि कौन सबसे बड़ा जोकर हो जाये.\n8.फासिस्ट संगठन की विशेषता होती है कि दिमाग सिर्फ नेता के पास होता है, बाकी सब कार्यकर्ताओं के पास सिर्फ शरीर होता है.\n9. राजनीति में शर्म केवल मूर्खों को आती है.\n10. जब शर्म की बात गर्व की बात बन जाए तब समझो कि जनतंत्र बढ़िया चल रहा है.\n11.राजनेता की नैतिकता और ईमान ऐसी चीजें हैं जो मेढक की तरह मौसम आने पर जाग उठती हैं.\n12.जो देश की हालत से बात शुरू करे ,वह भयानक " चिपकू" होता है. दुनिया की हालत वाला तो और खतरनाक होता है.\n13.राजनातिक तलाक और पुनर्विवाह बड़े जल्दी-जल्दी हो जाते हैं.\n14.गलत कंठों से निकला अच्छा नारा भी अहितकर होता है.\n15. ‘‘इस व्‍यवस्‍था में कोई भी अकेला पैसा नहीं खाता, सब मिलकर खाते हैं, खाने वाले भी और पकड़ने वाले भी । इसलिए वास्‍तविक भ्रष्‍टाचारी कभी पकड़े नहीं जाएंगे । पकड़े जाने लगे तो इस देश के तीन चौथाई मंत्री, सांसद, विधायक जेल में होंगे ।''\n#परसाई, #पंचबैंक, #धांसूसंवाद, #punchbank\nLabels: पंचबैंक, परसाई जी\nकल रात जब हम सोते हुये एक बढिया सा सपना देख रहे थे। क्यूट एन्ड स्वीट टाइप।हमारे साथ हमारी कविता के कोमल , सुकोमल बिम्ब भी थे। अचानक कुछ ’घटिया कविता गिरोह ' के लोग धड़धड़ाते हुये हमारे सपने में घुस आये और हमको धमकाने लगे। बोले -"खबरदार जो घटिया कविता लिखी। घटिया कविता केवल हमारे गैंग के लोग लिख सकते हैं। तुम्हारी हिम्मत कैसे हुयी हमसे घटिया लिखने लिखने की?"\nयह कहते हुये वे हमारे तमाम कोमल बिम्बों से मारपीट करने लगे। उनको नोच-नोच कर अधमरा कर दिया। हमने उनसे कहा भी कि भाई जो करना हो हमारे साथ करो लेकिन हमारे मासूम बिम्बों ने तुम्हारा क्या बिगाड़ा है। लेकिन उन्होंने हमारी एक न सुनी और हमारे सब बिम्बों को मारपीट कर घायल कर दिया। सारे बिम्ब बचाओ, बचाओ चिल्ला रहे थे।\nसपने में और भी तमाम लोग हमारे साथ थे। हमने कई लोगों से कहा कि भाई इन बिम्बों को थोड़ी देर अपने पास रख लो । इनको बचा लो। लेकिन किसी ने सहयोग न किया।\nएक कवि ने कहा - "मैं तो वीर रस की कविता लिखता हूं। इन बिम्बों का मैं क्या उपयोग करूंगा? कोमल बिम्ब अपने दिमाग में रखूंगा तो हमारी वीर रस की कविता प्रभावित हो जायेगी।"\nएक व्यंग्यकार बोला- " इतने मासूम बिम्बों का मैं क्या करूंगा? हमें तो विसंगतियां चाहिये। इनको अपने पास रखूंगा तो लोगों को लगेगा कि समाज में विसंगतियां खलास हो गयीं। हां जब इनकें अच्छे से अंग भंग हों जायें तो दे देना इनका उपयोग कर लूंगा थोड़ा और बिगाडकर।"\nएक गीतकार बोला- "फ़िलहाल तो मैं प्रेम कवितायें लिखने में लगा हूं। जिसको पटाने के लिये दण्ड पेल रहा हूं उसको जो पसंद सिर्फ़ वही बिम्ब अपने पास रखता हूं। दूसरे बिम्ब रखूंगा तो उसको कोई दूसरा पटा ले जायेगा। इसलिये अभी तो मुझे माफ़ करो।"\nमित्रों, इस तरह हमारे बिम्ब बेचारे सपने में पिटते। मैंने 100 नंबर भी डायल किया लेकिन वहां से भी कोई सहायता नहीं मिली।\nअचानक ’घटिया कविता गिरोह’ के एक सदस्य को कोई ’घटिया कविता’ सूझी। हमारे बिम्बों से मारपीट करना छोड़कर वह बोला- "गुरु, एक घटिया कविता सूझी है। इससे घटिया कविता आपने आज तक न सुनी होगी। मुलाहिजा फ़र्माइये।"\nफ़िर उसने हमारे बिम्बों से मारपीट स्थगित करके बीच सपने में अपनी घटिया कविता पेश की। कविता वाकई घटिया थी। इतनी कि हमारे घायल बिम्ब तक अपना पिटाई का दर्द भूलकर ताली बजाते हुये , वाह -वाह करने लगे। हमने भी मजबूरन वाह -वाह की। कुछ डर के मारे और कुछ कविता के घटियापने से प्रभावित होकर।\nहमारी तारीफ़ सुनकर वह थोड़ा नरम पड़ा। फ़िर पूंछा - कैसी लगी कविता?\nहमने कहा-" बेमिसाल, अद्भुत। आजतक इतनी घटिया कविता हमने नहीं सुनी। इतने घटिया बिम्बों का इतना घटिया संयोजन हमने आजतक नहीं देखा। "\nकविता की तारीफ़ सुनकर वह भावुक हो गया। पूछा- सच्ची?\nहमने मारे डर के कहा -मुच्ची।\nइसके बाद तो उन सबका व्यवहार ही बदल गया। उन्होंने हमारे सब बिम्बों को प्यार से सहलाया। मरहम पट्टी की। टॉफ़ी चॉकलेट भी खिलाई। हमारे बिम्ब भी खिलखिलाते हुये उनके साथ खेलने कूदने लगे।\nकुछ देर बाद वे जैसे आये थे वैसे ही चले गये। लेकिन जाते -जाते धमकी देते गये-" जो लिखना हो लिखो लेकिन हमसे घटिया कविता लिखने की कोशिश की तो खैर नहीं। सारे बिम्बों की बोटी-बोटी काटकर साहित्य समुद्र में फ़ेंक देंगे। घटिया कविता के इलाके में हमारा और सिर्फ़ हमारा कब्जा रहेगा। किसी आलोचक की हिम्मत नहीं कि किसी और की कविता को हमारी कविता से घटिया टहरा सके। "\nवे जा रहे थे तो हमने उनमें से एक को कहते हुये सुना- "गुरु, कविता के घटियापने पर तो अपन का कब्जा हो ही गया। एकछत्र राज्य है। अब व्यंग्य के इलाके में भी धंसा जाये। वहां भी घटिया गैंग का जलवा होना चाहिये। "\nहम सिहरने की कोशिश में हिले। इस झटके में नींद खुली। देखा तो सुबह हो गयी थी।\nसुना है सुबह का देखा सपना सच होता है। ऐसा क्या? इस सपने का क्या मतलब हो सकता है आपमें से कोई बता सकता है क्या?\nआरिफ़ा एविस के व्यंग्य संग्रह ’शिकारी का अधिकार’ के कुछ पंच\nआरिफ़ा एविस हिन्दी व्यंग्य के सबसे नयी लेखिकाओं में हैं। उनका पहला व्यंग्य संग्रह ’शिकारी का अधिकार’ पिछले साल प्रकाशित हुआ। आरिफ़ा के व्यंग्य संग्रह ’शिकारी का अधिकार’ के कुछ पंच यहां पेश हैं:\n1. “वो बच्चे जिन्होंने कभी स्कूल की शक्ल नहीं देखी और वो बच्चे जो स्कूल सिर्फ एक वक्त के खाने के लिए भिखमंगे बना दिए गये है अगर वे भारतमाता कि जय नहीं बोलेंगे तो कौन बोलेगा।“\n2. “ अगर किसी को ज्यादा प्यास सता रही है तो कोका कोला पी लो। देश की प्यास बुझाने के लिए सभी नदियों को एक-एक कर बेचा जा रहा है जब पानी ही देश का नहीं होगा तो पानी की लड़ाई भी अपने आप खत्म हो जाएगी। “.\n3. देशभक्ति को समय-समय पर परखते रहना चाहिये क्योंकि लोग बहुत चालाक हो गये हैं।\n4. राष्ट्रवाद तो हर व्यक्ति के डीएनए में होना चाहिये।\n5. भारत माता की जय बोलो नौकरी की समस्या अपने आप दूर हो जायेगी।\n6. वो बच्चे जिन्होंने कभी स्कूल की शक्ल नहीं देखी और वो बच्चे जो स्कूल सिर्फ़ एक वक्त खाने के लिये भिखमंगे बना दिये गये हैं, अगर वे भारतमाता की जय नहीं बोलेंगे तो कौन बोलेगा?\n7. भारत माता की जय बोलकर देशी-विदेशी कम्पनियों को उनकी हर मांग को पूरा करते हुये किसानों की जमीन लेकर देनी चाहिये।\n8. सामाजिक विकास बोले तो भीड़ का उन्माद, सांस्कृतिक विकास बोले तो प्राचीन सामन्ती विचारों को थोपना। आधुनिकता का विकास बोले तो मुनाफ़े में सब कुछ तब्दील कर देना।\n9. पुल बनाया ही इसलिये जाता है ताकि पुल बार-बार बन सके।\n10. आज पुल गिरा, कल किसी ने आत्महत्या कर ली, परसों खदान गिरी। यहां इमारत गिरी, वहां छत धंसी, यह सब तो होता रहता है। ये तो प्रकृति का नियम है, एक न एक दिन तो सबको जाना ही है।\n11. नागनाथ और सांपनाथ में एकता हो चुकी है। दोनों मिलकर जंगलकानून को पूरी ईमानदारी , मेहनत और लगन से लागू करेंगे, चाहे इसके लिये कितना भी खून बहाना पड़े।\n12. सत्य ही ईश्वर है, सत्य ही सुन्दर है, सत्य ही शिव है। सच बोलो, सच के साथ खड़े हो जाओ। न्याय की बात करना जंगलराज में कानूनी अपराध है।\n13. “जंगलीकानून को जन्मजात माना जाये .....शेर बकरी को खाता है, बकरी घास को खाती है.....यही सच है.... यह सदियों से चला आ रहा है। अतः इसको कोई भी राजा के रहते छीन नहीं सकता। सियार और भेड़ियों को अपने इलाके में शिकार करने का जन्मसिद्ध अधिकार है।“\n14. समस्या को सहन करो पर चूं न करो। गर चूं करी तो बिना कुछ लिये दिये आपको दूसरे घर की नागरिकता मिल जायेगी।\n15. पड़ोसियों से घर तब तक नहीं बच सकता जब तक कि एक-दूसरे के प्रति गुस्सा बरकरार न हो।\n16. जब आप एक गुलाम घर में रहते हो तो गुलामों की तरह रहो, घर के मुखिया की तारीफ़ करके अपने कर्तव्यों का पालन करो और खुश रहो।\n17. देश के लिये बिकना हर किसी के बस की बात नहीं। जिसकी कीमत होती है वही तो बिक सकता है। बिके हुये देशभक्त ही सरकार की तमाम समस्याओं का एकमात्र समाधान हैं।\n18. क्रिकेट देशभक्ति का उच्चतम प्रतीक है।\n19. अगर कोई किसान पानी के नाम पर देशभक्ति में बाधा डालने की कोशिश करेगा तो देशभक्ति को बनाये रखने में धारा 144 पूरी मदद करेगी।\n20. देश की प्यास बुझाने के लिये सभी नदियों को एक-एक करके बेचा जा रहा है। जब पानी ही देश का नहीं बचेगा तो पानी की लड़ाई भी अपने आप खत्म हो जायेगी।\n21. इश्क करने वाले प्रेमी जोड़ों को भाई-बहन बनाकर भी प्यार को जिन्दा रखा जाये। ससुर को पति और पति को बेटा बनाने का गुण तो कोई इश्क के ठेकेदारों से सीखे।\n22. इश्क ही करना है तो अपने वतन से करो, अपनी जाति, अपने धर्म से करो। इंसानों से क्या इश्क फ़रमाना।\n23. दूसरे वतन से नफ़रत करे बिना देशप्रेम भी कोई प्रेम है। देशप्रेम को बरकरार रखने के लिये खून की होली भी खेलनी पड़े , तो भी कम है।\n24. अब सब इंसानों से इश्क करने लगेंगे तो ये ऊंच, नीच, अमीर-गरीब, संस्कृति कौन बरकरार रखेगा?\n25. लड़कियां घरवालों पर बोझ नहीं होतीं तभी तो 16 पार होते ही शादी करा देते हैं।\n26. काम करना तो जन्मसिद्ध अधिकार है उनका। घर हो या बाहर सारे काम महिलायें ही करेंगी।\n27. जितना धुंआ इनके (गरीबों के) चूल्हों से निकलता है उससे कई गुणा फ़ैक्ट्री या कम्पनी से निकलता है पर एक सर्टिफ़िकेट सब ठीक कर देता है। नदियां तो नहाने-धोने या जानवरों के नहलाने से प्रदूषित होता है, फ़ैक्ट्रियों के गन्दा पानी डालने से नहीं।\n28. जिस फ़िल्म पर प्रतिबंध लगा हो वह हिट न हो , ऐसा कैसे सम्भव हो सकता है।\nइस व्यंग्य संग्रह में 17 लेख संग्रहीत हैं। इसकी भूमिका आप यहां पढ सकते हैं।\nपुस्तक: शिकारी का अधिकार\nकीमत -30 रुपये\nप्रकाशक: लोकमित्र प्रकाशन, दिल्ली\n#पंचबैंक, #धांसूसंवाद, #punchbank\nचुनाव के बाद होने वाली हरकतों के बारे में गदर मतभेद हैं। कुछ लोग कहते हैं चुनाव के बाद सरकार बनती है। दीगर लोग मानते हैं कि चुनाव के बाद फ़िर चुनाव होते हैं। ज्यादा अनुभवी लोग बताते हैं कि चुनाव के बाद जो होता है उसको नौटंकी के अलावा कुछ कहना ठीक नहीं।\nअब अपनी याद में अपन ने नौटंकी तो कभी देखी नहीं। अलबत्ता सुनते जरूर रहे कि कभी मनोरंजन के लिये नौटंकी का चलन था। ’सुल्ताना डाकू’ वगैरह की नौटंकी खेली जाती थी। ’सुल्ताना डाकू’ अमीरों को लूटकर गरीबों का भला करने के लिये बदनाम था। बाद में मनोरंजन का काम नौटंकी से छीनकर चुनावों को थमा दिया गया। ’सुल्ताना’ का काम सरकारें करने लगीं। अलबत्ता बदले हालात में लुटने का रोल गरीबो को मिला। शराफ़त के मारे अमीर लोग अपना भला कराने को अभिशप्त हुये।\nयह हर चुनाव के बाद होता है। इसमें जीतने वाले को जीतते ही खारिज करने का रिवाज है। सरकार के स्याह पहलू जीतते ही उजागर होने लगते हैं। सरकार के मुखिया की कालिमा पर पर्दा डालने के लिये उसकी बचपन की मासूमियत और होनहारी के पोस्टर फ़ड़फ़ड़ाये जाते हैं। गर्ज यह कि जो जिसके खिलाफ़ जितना ज्यादा हल्ला मचता है उसका हुलिया उतना ही ज्यादा चमकता जाता है। आखिर बाजार को भी अपना लगाया हुआ पैसा वापस निकालना होता है।\nईवीएम और वैलटपेपर के लफ़ड़े से लफ़ड़े से बचने का सस्ता और टिकाऊ उपाय यह भी हो सकता है कि चुनाव में जिसको सबसे ज्यादा गरियाया जाये उसको इज्जत के साथ बुलाकर शपथ ग्रहण करा दी जाये-’ आइये भाई देश/प्रदेश को हिल्ले लगाना शुरु करिये एक तरफ़ से। अभी बरबादी की तमाम संभावनायें बची हैं।’\nखैर यह तो वोट वाले चुनाव की बात हुई। चुनाव का एक मतलब चयन भी होता है। अपने पल्ले तो हर चयन के बाद पछतावा ही हाथ लगा है। चाहे घर हो या नौकरी, खरीदारी हो या नीलामी, दोस्ती हो दोस्त की तरफ़ से घोषित एकतरफ़ा दुश्मनी, हमने जो भी विकल्प चुना हमारे हिस्से अफ़सोस ही आया। हमारे चयन और पछतावे की संगत , शोले के जय-वीरू की दोस्ती के भी चार हाथ आगे लोकतंत्र में सरकार-भ्रष्टाचार की जुगलबंदी से भी ज्यादा फ़ड़कती हुई लगी। कई बार हमने चुनाव बाद में किया, पछतावा पहले आ धमका हल्ला मचाते हुये - ’अबे तेरा चुनाव किधर है।’\nअच्छे घरवाले बनने की तमन्ना में लौटते हुये अक्सर घर का सामान ले जाते। मगर मजाल है कि कभी किसी सामान का चुनाव सही साबित हुआ हो। हर बार ठेले में बची हुई सब्जी बहुमत वाली सरकार की तरह जानदार और झोले की सब्जी अल्पमत विपक्ष की तरह मरगिल्ली निकली। घर पहुंचते ही उसको वापस लौटाने का फ़रमान होता। सब्जी वापस करने बाजार जाते। फ़िर उससे खराब सब्जी लेकर लौटते। उसकी भी वापसी की गुंजाइश इस लिये खत्म हो चुकी होती क्योंकि सब्जी वाले रात में खाली ठेलिया खड़ी करके ग्राहक का इंतजार पसंद नहीं करते हैं। मजबूरन घर में अपने चुनाव पर लानत पाते हुये भी लगता -गर फ़िरदौस बर रुये जमीनस्त, हमीअस्तों, हमीअस्तों, हमीअस्तों।\nखराब चुनाव की अपनी इतनी धाक है कि घरवाले क्या बाहर वाले तक अन्दाजा लगा लेते हैं कि किस सामान की खरीदारी में हमारा हाथ है। बल्कि लोग तमाम गलत चुनाव धड़ल्ले से इसलिये करते रहते हैं कि गलत साबित होने पर हमारे नाम चढ जायेगा।\nअब तो गलत चुनाव का ऐसा अभ्यास हो गया है कि जो भी निर्णय लेते हैं गलत निकलता है। पहले घंटो बरबाद करने और बेवकूफ़ी (जिसको हम बहुत दिन तक अपनी अक्ल समझते रहे) भिड़ाने के बाद जितना गलत चुनाव करते थे अब उससे भी गलत चुनाव बिना बेवकूफ़ी लगाये कर लेते हैं। इससे समय (जिसको बरबाद करने के सिवाय और कोई उपयोग नहीं समझ में आज तक मुझे) और बेवकूफ़ी (जिसके सौंदर्य के किस्से आप जानते ही हैं) दोनों की भरपूर बचत हुई।\nबिना बेवकूफ़ी खपाये गलत चुनाव करने की अपनी स्पीड के जलवे का आलम यह है कि दोस्त क्या स्वघोषित दुश्मन तक हमसे सलाह लेते हैं। सौ में नब्बे फ़ोन गलत सलाह के लिये आते हैं। हम भी कंजूसी नहीं करते सलाह देने में। इस चक्कर में एक अध्ययन टाइप भी हो गया है गलत सलाह देने का। यह बताया लोगों ने कि हमने जो सलाह बिना सुने दी वह ज्यादा कारगर हुई। मेरे को अपना दुश्मन मानने वालों ने एहतियातन मेरी सलाह के उल्टा अमल किया और इंशाअल्लाह सफ़ल भी हुये।\nगलत अनुमान का हाल यह हुआ कि जिस बात पर हम सोचते हैं कि साहब शाबासी देगा उसके लिये जो सुनाया जाता उसका मतलब वही होता जो शोले में गब्बर सिंह खाली हाथ लौटे हुये अपने आदमियों को सुनाता था। उसके बाद का अमल बचा हुआ है तो सिर्फ़ इसलिये कि दफ़्तरों में शोले की तरह पहाड़ों की व्यवस्था की जगह कुर्सी मेज का चलन हो गया है।\nइसके उलट कभी-कभी दिन बीत जाता डांट खाने के लिये चातक की तरह बॉस का मुंह ताकते हुये लेकिन उस दिन उसके गुस्से की ग्रांट दीगर लोगों पर लुट जाने के चक्कर में हम तक पहुंच ही न पाती। हम साहब के इस अन्याय का बदला अपने अधीनस्थों पर गुस्साते हुये लेने की कोशिश करते तो वे उलटा हमको घुड़क देते। लेकिन उनके गुस्से में साहब के गुस्से जैसी तासीर कहां से आती।\nकई बार ऐसा भी हुआ कि किसी को दी हुई सलाह गलत नहीं निकली। ऐसे में लोगों के गुस्से का अंदाज ही लगाया जा सकता है। बस समझिये कि आलम यह रहा कि लोगों की मारपीट से अभी तक बच पाये तो सिर्फ़ इसलिये कि पीटने की मंशा रखने वाले को ऐन वक्त पर कोई दीगर जरूरी काम याद आ गया। बाहर के पीटनार्थियों से रेलवे की लेतलतीफ़ी ने बचा लिया। खुदा रेलवे की खस्ताहाली में बरक्कत करे।\nगलत चुनाव की इतनी आदत पड़ गयी है कि कहीं कोई चुनाव सही निकल जाता है तो दिल दहल जाता है। हाय, अब क्या होगा?\nअपना तो हाल यह हो गया है कि हम यह तक नहीं तय कर पाते कि आजकल दिन अच्छे चल रहे हैं कि खराब। हम अभी खुश हैं कि दुखी। हम पूरी तरह लुट चुके हैं या अभी और लुटने की गुंजाइश है। बस यही सोचकर संतोष कर लेते हैं - ’सब कुछ लुट जाने के बाद भी भविष्य बचा रहता है।’\nअब आप ही बताओ कि हम सही सोचते हैं या गलत?\nनीचे चित्र आर्मापुर के पास बहने वाली नहर का जिसके दोनों किनारे कहते हैं कि वही सही किनारा है।\nAlok Puranik Arvind Tiwari अनूप शुक्ल Anshu Mali Rastogi DrAtul ChaturvediALok Khare Alankar Rastogi Indrajeet Kaur Arvind Tiwari Arifa Avis Yamini Chaturvedi Sanjay Jha Mastan Vivek Ranjan Shrivastava Ranjana RawatCartoonist Irfan Udan Tashtari Ravishankar Shrivastava Nirmal Gupta\n1. जो याचक है,पीड़ित है, परेशान है उसे घंटा बजाना आना चाहिए। Brajesh Kanungo\n2.पर-निंदा एकदम मीठे खाज की तरह होती है | इसे जितना अधिक खुजाओं, उतना अधिक मीठी कशिश देती है| राजेश सेन\n3.नोटबंदी अपनी पैदाइश से ही प्रमेह और पेंचिश जैसे गरिष्ठ रोगों का शिकार है | अब उसे कैशलेस के प्रतिरोधक टीके लगाए जा रहें हैं | ई-ट्रांजेक्शन का ओआरएस घोल पिलाया जा रहा है | राजेश सेन\n4. बेरोजगारी की वर्षा मे आदमी राजनीति की छतरी ढूँढता है। Abhishek Awasthi\n5.शराफ़त जितनी जल्दी छोड़ी वे उतनी जल्दी जी आत्मविकास के उच्चतर सोपान पर पहुंचे। DrAtul Chaturvedi\n6. औसत से ज्यादा प्रदर्शन राजनीति में व्यक्ति को अपच का शिकार कर देता है। DrAtul Chaturvedi\n7. राजनीति मिशन से कमीशन होते हुये अब प्रोफ़ेशन और फ़ैशन बन गयी है। DrAtul Chaturvedi\n8. आने वाले समय में रोबोट बच्चे तैयार किये जाएँगे, जिन्हें अडॉप्ट करके लोग अपनी नाक ऊँची करने में कामयाब भी होंगे और जीनियस बच्चे के माँ बाप कहलाने का गौरव मिलेगा, सो अलग .. अर्चना चतुर्वेदी\n9. नेता नौकरशाहों को सरकार बनने पर देख लेने की जिस तरह धमकी देता है उसी तरह लेखक अपने विरोधियों को पत्रिका निकालने की धमकी देता है! Arvind Tiwari\n10. (नेता की) खास पहचान है रंगहीन होते हुए भी ये सभी रंगों को मिलाकर काला रंग बनाते है और सफेदपोश कहलाते है Arifa Avis\n11. पहले बच्चे को बोलना सिखाया जाता है और जब वो बोलना सीख जाता है तो उसे न बोलना सिखाने की जरुरत पड़ती है Yamini Chaturvedi\n1. हर ऐसी मुहिम पर शक करो, फ़जीहत भरी जानो जिसके लिये नये कपड़े पहनने पड़ें।\n2. मूंगफ़ली और आवारगी में खराबी ये है कि आदमी एक बार शुरू कर दें तो समझ नहीं खत्म कैसे करें?\n3. जब कोई किसी पुराने दोस्त को याद करता है तो दरअस्ल अपने को याद करता है।\n4. बुढापे की शादी और बैंक की चौकीदारी में जरा फ़र्क नहीं। सोते में भी एक आंख खुली रखनी पड़ती है और चुटिया पे हाथ रखकर सोना पड़ता है।\n5. मर्द भी इश्क-आशिकी सिर्फ़ एक बार ही करता दूसरी मर्तबा अय्यासी और उसके बाद निरी बदमाशी।\n6. जवानी दीवानी की तेजी बीबी से मारी जाती है। बीबी की तेजी औलाद से मारते हैं औलाद की तेजी साइंस से और साइंस की तेजी मजहबी शिक्षा से। अरे साहब तेजी का मारना खेल नहीं है, मरते-मरते मरती है।\n7. इससे अधिक दुर्भाग्य क्या होगा कि आदमी एक गलत पेशा अपनाये और उसमें कामयाब होता चला जाये।\n8. दुनिया में पीठ पीछे की बुराई से हजम होने वाली कोई चीज नहीं।\n9. एक पांव लंगड़ाना दोनों पांव लंगड़ाने से बेहतर है।\n10. मुगल बादशाह जिस दुश्मन को अपने हाथ से मारना नहीं चाहते थे उसे हज पर रवाना कर देते या झंडा, नक्कारा और खिलअत (शाही पोशाक) देकर दक्खिन या बंगाल जीतने के लिये भेज देते।\n11. इतिहास पढने से तीन लाभ हैं। एक तो यह कि पूर्वजों के विस्तृत हालात की जानकारी होने के बाद आज की हरामजदगियों पर गुस्सा नहीं आता। दूसरे याददास्त तेज जाती है। तीसरे , लाहौल विला कूवत, तीसरा फ़ायदा दिमाग से उतर गया। कराची भी अजीब शहर है हां तीसरा भी याद गया। तीसरा फ़ायदा यह कि खाने, पीने, उठने, बैठने , भाइयों के साथ मुगलिया बरताव की सभ्यता से परिचय होता है।\nमुश्ताक अहमद यूसुफ़ी\nके उपन्यास धनयात्रा से\nएक दिन दफ़्तर जा जाते हुये कुछ बाबा लोग दिखे। विजय नगर चौराहे के पहले। एक हाथी पर पूरा राज-पाट टाइप लादे चले जा रहे थे। घड़ी देखी। पांच मिनट लेट होने की गुंजाइश थी। आगे निकलकर गाड़ी किनारे की। दरवज्जे का पल्ला खोला। बाहर आकर बाबा लोगों का मय हाथी इंतजार करते रहे।\nइन्तजार ऐसे जैसे चौराहे के सिपाही बीच-बीच में चौराहा छोड़कर दुपहिया-चौपहिया वाहन चेक करने लगते हैं। चेक करते हुये वे सरकार की कमाई में बरक्कत तो करते ही हैं। साथ में अपनी भी सब्जी भाजी और गैस के बढे हुई कीमत का दर्द हल्का कर लेते हैं।\nइन्तजार का एक और अन्दाज जैसे शहर के नाके से गुजरने वाले मंत्री का उसकी पार्टी के स्वयंसेवक करते हैं। माला और मुंह मुर्झाते रहते हैं नेता जी के आते-आते।\nबाबा लोगों के पास आते-आते हम उनको कैमरे में कैद कर चुके थे। पता चला कि वे पनकी मन्दिर के पास रहते हैं। मैहर दर्शन करने जा रहे थे। हमारे लिये इतना बहुत था । हम गाड़ी स्टार्ट करके चल दिये। तब तक एक बाबा ने खर्चा-पानी मांग लिया। लेकिन हम न्यूटन बाबा के जड़त्व के नियम के सम्मान करते हुये चल दिये थे तो चल ही दिये फ़िर।\nलेकिन ज्यादा आगे नहीं जा पाये कि हमें यादों ने सालों पीछे धकेल दिया। जब हम साइकिल से भारत दर्शन करने जा रहे थे तो पहला पैडल धरते ही एक दम्पति कार से आये थे। उन्होंने अखबार में हमारी यायावरी की खबर बांची थी। आते ही उन्होंने शुभकामनायें दीं और कुछ पैसे भी रास्ते में खर्चे के दिये।\nयाद आते ही हमारी गाड़ी अपने आप धीमी हो गयी। हम फ़िर रुके। बाबा लोगों का इन्तजार किया। पास आने पर कुछ पैसे दिये। एक तरह से 34 साल पुराने कर्ज से उबरे तो नहीं लेकिन उसके सुपात्र से बने। हमको किसी ने दिया तो हम भी दे दिये।\nपैसे और यादों से हल्के होकर आगे बढने से पहले मन किया कि हम भी गाड़ी यहीं किनारे ठड़िया के निकल लें संग में बाबा लोगों के। यह सोचते ही कई दुविधायें सामने आकर खड़ी हो गयीं:\n1. गाड़ी सड़क पर खड़ी रहने से जाम लग जायेगा।\n2. दफ़्तर में न पहुंचने पर बिना बताये अनुपस्थिति की नोटिश मिल जायेगी।\n3. शाम तक घुमक्कड़ी का भूत न उतरा तो फ़िर कायदे भूत उतारा जायेगा।\nहम इन्ही सब दुविधाओं के जबाब सोचने लगे। तब तक पीछे की गाड़ियां पिपियाने लगीं। मजबूरी में हमें आगे बढना पड़ा। इसके बाद का किस्सा क्या बतायें। बस समझ लीजिये कि सोचते रहते हैं ऐसा आवारगी के बारे में।\nआप भी ऐसा सोचते हैं क्या कभी?\nLabels: कानपुर, बस यूं ही, रोजनामचा\nआज दोपहर शास्त्री नगर तक गये। पंजाब नेशनल बैंक में भाईसाहब से मिलने। गाड़ी नीचे ही खड़ी कर दी। फ़ुटपाथ पर एक सरदार जी अपनी खराद के कारखाने पर बैठे टिफ़िन खोले रोटी खा रहे थे। बात करने की मंशा से मैंने उनसे कहा -गाड़ी खड़ी है देखे रहियेगा।\n’हां, ठीक।’ - कहकर वे रोटी खाने में मशगूल हो गये।\nलौटकर आने पर देखा कि वे सरदार जी खराद की मशीन पर लोहा छील रहे रहे थे। कोई जॉब बना रहे रहे। शायद रिपेयर का काम। जॉब नापने के लिये स्क्रूगेज बगल में धरा था।\nबात की तो पता चला कि 1967-68 में कानपुर आये थे। पंजाब से। चालीस साल से अधिक हुये शास्त्री नगर के इस मकान में रहते हुये। दो बेटियों की शादी कर चुके। एक बेटा है वह चण्डीगढ में काम करता है। पत्नी यहां साथ में है। खराद की मशीन पर काम करके अपनी रोजी-रोटी कमाते हैं।\nखराद मशीन के बारे में पूछने पर बताने लगे-’सन 1984 में खरीदी थी यह मशीन। दस हजार में मिली थी। उसके पहले जो मशीन थी उसे दंगाई लूट् के गये थे। और भी सामान ले गये थे।’\n33 साल पहले की दंगे की बात एक सहज खबर की तरह बता रहे थे। हमने पूछा -’इत्ती भारी मशीन कैसे लूट ले गये।’\n’अरे टन टन भर वजनी सामान ले गये थे।’- उन्होंने बताया।\n73 साल के कर्मवीर की जिजीविषा और काम करने की लगन की तारीफ़ की तो बोले-’काम नहीं करेंगे तो खायेंगे क्या? कौन हमको पेंशन मिलती है कोई?’\nअपने से ही बताने लगे-’ सब कागज भरा के ले गये कई बार पेंशन के। लेकिन कोई नहीं मिली। न वृद्धा न समाजवादी पेंशन।’\nपता चला कि जहां दुकान है वो मकान किसी दूसरे ने किराये पर खरीद लिया है।\nबोले- ’हरामजादे मकान मालिक ने नोटिस दिया है। कोर्ट में केस चल रहा है। कागज मेरे सब चौरासी के दंगे में लूट ले गये।’\nफ़िर आगे बोले-’ सब जगह तो पैसे का जोर है। जज भी सब क्रप्ट हैं।’\nहम न्यायपालिका के सम्मान में क्या कुछ कहते। चुप रहे।\nदोनों आंखों में ज्यादा पावर का चश्मा। एक में पास और दूर दोनों की नजर वाला। फ़ोटो दिखाया तो बहुत हल्के से मुस्कराये। बोले -अच्छा है।\nहमने सोचा हालिया चुनाव के नतीजे के बारे में उनकी राय जानें। लेकिन नहीं पूछा। हिम्मत नहीं पड़ी। नमस्ते करके चले आये। कर्मवीर भी में जुट गये।\n’सब मिले हुये हैं’ -लेखक संतोष त्रिवेदी के कुछ पंच\n’सब मिले हुये हैं’ -एक खुरपेंचिया दोस्त की नजर में\nबेवकूफी का सौन्दर्य की समीक्षा


Kristalina Georgieva Appointed new IMF chief After Her Stint at World Bank । क्रिस्टालिना जॉर्जीएवा आईएमएफ की नई प्रबंध निदेशक बनीं, एक अक्टूबर से प्रभावी होगी नियुक्ति - Business Hindi News, India TV\nPublished on: September 26, 2019 8:11 IST\nKristalina Georgieva new imf managing director\nवाशिंगटन। अंतर्राष्ट्रीय मुद्रा कोष (आईएमएफ) के कार्यकारी बोर्ड ने बुधवार को क्रिस्टालिना जॉर्जीएवा को संस्था का नया प्रबंध निदेशक तथा कार्यकारी बोर्ड का अध्यक्ष नियुक्त किया। क्रिस्टालिना ने क्रिस्टीन लागार्द का स्थान लिया है। आईएमएफ की तरफ से जारी बयान के अनुसार, जॉर्जीएवा का चयन 189 देशों के सदस्यों वाली संस्था के 24 सदस्यीय कार्यकारी बोर्ड ने किया। इसकी चयन प्रक्रिया 26 जुलाई, 2019 को शुरू हुई थी। उनकी नियुक्ति एक अक्टूबर से प्रभावी होगी।\nIMF पाकिस्‍तान में भेजेगी अपनी एक टीम, बजट घाटा कम करने का सुझाएगी उपाय\n‘बेली डांस’ के भरोसे हुई पाकिस्तान की खस्ताहाल अर्थव्यवस्था? जानें क्या है पूरा मामला\nFATF और IMF की सख्ती से बचने के लिए अमेरिका की शरण में जा सकता है पाकिस्तान\nबुल्गालिया की जॉर्जीएवा जनवरी 2017 से विश्व बैंक की मुख्य कार्यकारी अधिकारी (सीईओ) रही हैं। वे इसी साल एक फरवरी से आठ अप्रैल तक विश्व बैंक समूह की अंतरिम अध्यक्ष रहीं। एक फरवरी, 2019 से आठ अप्रैल, 2019 तक वह विश्व बैंक समूह की अंतरिम अध्यक्ष रहीं। उन्होंने यूरोपीय आयोग में अंतर्राष्ट्रीय सहयोग, मानवीय सहायता और आपदा प्रतिक्रिया के आयुक्त के रूप में काम कर चुकी हैं। उसके बाद वह बजट और मानव संसाधन की उपाध्यक्ष भी रहीं।\nजॉर्जीएवा ने बुल्गारिया स्थित यूनिवर्सिटी ऑफ नेशनल एंड वल्र्ड इकॉनॉमी से आर्थिक विज्ञान में पीएचडी और राजनीतिक अर्थशास्त्र व समाज विज्ञान में एम.ए. की डिग्री हासिल की है। इस विश्वविद्यालय में उन्होंने 1977 से 1991 तक अध्यापन भी किया था। जॉर्जीएवा ने इस नियुक्ति पर कहा, 'मैं आईएमएफ का प्रबंध निदेशक बन कर सम्मानित महसूस कर रही हूं।'\nउन्होंने कहा, 'मैं आईएमएफ के 189 सदस्य देशों में संस्था के समर्पित कर्मियों के साथ काम करने के लिए उत्साहित हूं। हम अर्थव्यवस्था को मजबूत करने और हर जगह लोगों के जीवन को बेहतर करने के लिए साथ काम करेंगे।' इससे पहले भारत की वित्तमंत्री निर्मला सीतारमण ने प्रबंध निदेशक के पद के लिए जॉर्जीएवा की उम्मीदवारी का समर्थन किया था, जिस पर उन्होंने उनका आभार जताया था।


महंगाई डायन से मिलेगी राहत! सरकार करने जा रही बड़ा काम, जानिए क्या-क्या सस्ता होने वाला है\nHomeमहंगाई डायन से मिलेगी राहत! सरकार करने जा रही बड़ा काम, जानिए क्या-क्या सस्ता होने वाला है\nआम लोगों को महंगाई से राहत देने के लिए सरकार ने पेट्रोल और डीजल पर एक्साइज ड्यूटी में कटौती (duty cut on petrol and diesel) करने के साथ ही कई उपायों की घोषणा की है। सूत्रों की मानें तो आने वाले दिनों में ऐसे और कई कदम उठाए जा सकते हैं। सरकार खाद्य तेल (edible oil) और इंडस्ट्रीज में काम आने वाले कच्चे माल पर आयात शुल्क (import duty) कम करने पर विचार कर रही है। प्रधानमंत्री कार्यालय (PMO) देश में महंगाई की स्थिति पर लगातार नजर बनाए हुए है। कॉमर्स मिनिस्ट्री से ऐसे आइटम्स की लिस्ट मांगी गई है जिन पर इंपोर्ट ड्यूटी में कमी की जा सकती है। खाद्य तेल के साथ-साथ दूसरी जरूरी चीजों पर आयात शुल्क में कमी की जा सकती है। साथ ही इंडस्ट्री में काम आने वाले कच्चे माल पर भी इंपोर्ट ड्यूटी कम करने पर विचार चल रहा है।\nसूत्रों के मुताबिक महंगाई पर लगाम लगाने के लिए एग्रीकल्चर इन्फ्रास्ट्रक्चर डेवलपमेंट सेस (AIDC) में भी कटौती पर विचार चल रहा है। कुछ चीजों के आयात पर यह सेस लगाया जाता है। सरकार महंगाई पर लगाम लगाना चाहती है ताकि ब्याज दरों को कम रखा जा सके। ब्याज दर बढ़ने से इकनॉमिक रिकवरी के पटरी से उतरने का खतरा है। सूत्रों के मुताबिक वित्त मंत्रालय के अधिकारियों और प्रधानमंत्री कार्यालय की पिछले हफ्ते बैठक हुई थी। इसमें कीमतों पर काबू करने के उपायों पर चर्चा हुई। इससे आने वाले दिनों में देश में कई चीजों की कीमत में कमी आ सकती है और लोगों को महंगाई से राहत मिलने की उम्मीद है। अप्रैल में खुदरा महंगाई आठ महीने के रेकॉर्ड पर पहुंच गई थी। देश में बढ़ती महंगाई को रोकने के लिए आरबीआई (RBI) ने रेपो रेट (repo rate) में 40 बेसिस पॉइंट की बढ़ोतरी की थी।\nएक वरिष्ठ अधिकारी ने ईटी से कहा कि सरकार का लक्ष्य महंगाई में 60-70 बेसिस पॉइंट्स की कमी करना है। इसलिए एक बार फिर कई चीजों पर ड्यूटी में कटौती की जा सकती है। अप्रैल में खुदरा महंगाई 7.79 फीसदी पर पहुंच गई थी जो इसका आठ महीने का उच्चतम स्तर है। पाम ऑयल पर इम्पोर्ट ड्यूटी पहले ही घटाकर न्यूनतम कर दी गई है। सरकार अब राइस ब्रान, कैनोला, पाम कर्नेल और ओलिव ऑयल समेत दूसरे खाद्य तेलों पर लगने वाले 35 फीसदी इंपोर्ट ड्यूटी को कम करने पर विचार कर रही है। इससे पाम ऑयल पर निर्भरता में भी कमी आएगी।


ईवी का जैलना: देश का पहला इलेक्ट्रिक वाहन उच्च प्रदर्शन चेन्नई-दिल्ली रोड, हर 25 पर वाहन वाला स्टेशन, सौर ऊर्जा पहला स्टेशन भी - newslabz.com hindi, latest news in hindi\nHome India News ईवी का जैलना: देश का पहला इलेक्ट्रिक वाहन उच्च प्रदर्शन चेन्नई-दिल्ली रोड,...\nईवी का जैलना: देश का पहला इलेक्ट्रिक वाहन उच्च प्रदर्शन चेन्नई-दिल्ली रोड, हर 25 पर वाहन वाला स्टेशन, सौर ऊर्जा पहला स्टेशन भी\nचंडीगढ़ दिल्ली रोड बना देश का पहला इलेक्ट्रिक व्हीकल हाईवे, हर 25 किमी पर चार्जिंग स्टेशन, सोलर पावर वाला पहला स्टेशन भी यहां\nनई दिल्ली/चंडीगढ़21 पहली\nदिल्ली से दिल्ली की ओर 10 और चेन्नई से की तरफ9स्टेशन हैं।\n२५०० सामान्य प्रकार के विज्ञापन 19 स्टेशनों पर, एक बार में 1.5 घंटे:\nचेन्नई-दिल्ली हाईवे हाईवे हाईवे गाड़ी वाला देश का पहला हाईवे है। हाईवे के तेज गति से चलने वाला स्टेशन भी शुरू हो गया है। यह देश भर में सभी प्रकार के बाह्य उपकरणों से मेल खाता है। उच्च श्रेणी के लोग इस तरह के समान हैं। आज तक हर 25 से 30 बजे तक। दिल्ली से दिल्ली की ओर 10 और चेन्नई से की तरफ9स्टेशन हैं। ताएरा पर एक ई-न का 100 खेल पर एक बार हर की सुरक्षा है।\n6000 से 9000 बचत करने के लिए\nईवी के फायदे क्या हैं?\nविद्युत् चाल-डीजल ही, सी.सी.टी. ये कम प्रभावी हैं।\nईवी की लागत और लागत क्या है?\nकरने के लिए सुनिश्चित करें। दो-तीन ईवी टू- मौसम-डीजल की परस्पर में हैं।\nईवी परिणय है?\nकेंद्र सरकार फेम टू स्कीम के तहत इलेक्ट्रिक टू-व्हीलर खरीदने पर 15 हजार रु। / किलोवाट बैटरी के हिसाब से प्रोत्साहन देती है।3जैसा प्यार किया गया है- ठीक होने पर 45,000 तक मिलना चाहिए। महाराष्ट्र, गुजराती, दिल्ली 10-20 हजार रु। अतिरिक्त दे रहे हैं। रेट 10 हजार रु./किलिट डेटा के हिसाब से 1.5 लाख रु. तक है।\nराेज 50 खेली :\nईवी खर्च की लागत 1 से 1.25 रु. 50-70 खर्च खर्च होंगे। बाइक में यह 250-350 सक्रिय है। ऐसे में हर माह 6000 से 9000 रु. रक्षा करना है।\nकनेक्ट करने के लिए क्या करना है?\nईवी संतुलित गुणवत्ता वाले ग्राहकों के लिए यह अच्छी तरह से अनुकूल है। अलग-अलग रंग\nईवीई को लागू होने में समय दिया जाता है?\nघरों में वाहन चार्ज करने पर 8-10 घंटे लगते हैं। कम समय में फास्ट फास्ट स्टेशन में 1 से 1.5 प्रोग्राम होता है। सौरा स्टेशन पर ई-कार की आवाज़ दो बजे से कम समय में होती है। 400 से 450 लागत I टू- रखरखाव के लिए 20 में सुधार कर सकते हैं। इस पर 50 खर्च हागे।\n(विशेषज्ञों से मुलाकात के आधार पर)\nPrevious Newsप्रेग्नेंसी के दौरान अली खान की सुंदरता\nNext Newsआज का इतिहास: 110 साल के लिए पहली बार चोरी होने की तरह,2साल बाद पुलिसवालों का पता लगा सकते हैं।


राजस्थान में कर संग्रहण व्यवस्था होगी मजबूत, करदाताओं को भी मिलेगी राहत, सरकार ने लिए6महत्वपूर्ण निर्णय | The End News\nराजस्थान में कर संग्रहण व्यवस्था होगी मजबूत, करदाताओं को भी मिलेगी राहत, सरकार ने लिए6महत्वपूर्ण निर्णय\n24 September 2021 | THE END NEWS\nजयपुर. राजस्थान में करदाताओं की समस्याओं के समाधान एवं कर संग्रहण व्यवस्था को सुगम बनाने के लिए वाणिज्यिक कर विभाग में कई बडे कदम सरकार ने उठाए हैं. मुख्यमंत्री अशोक गहलोत ने गुड्स एवं सर्विस टैक्स (जीएसटी) के लागू होने के बाद बदले हुए परिदृश्य तथा राज्य में इसके बेहतर एवं प्रभावी क्रियान्वयन के लिए वाणिज्यिक कर विभाग के पुनर्गठन के प्रस्ताव को मंजूरी दी है. इसके तहत बेहतर प्रशासनिक व्यवस्था के लिए जोन, नियमित सर्किल एवं वार्डों की संख्या बढ़ाई जा रही है. साथ ही, करदाताओं की सुविधा के लिए अपीलीय प्राधिकारी कार्यालय भी स्वीकृत किए गए हैं. कर अपवंचन रोकने के लिए एन्फोर्समेंट विंग को मजबूत किया जा रहा है.\n1. राजस्थान वाणिज्यिक कर सेवा और राजस्थान वाणिज्यिक कर (अधीनस्थ) सेवा के 15 अतिरिक्त पद सृजित करने की स्वीकृति दी है। अब विभाग के कैडर की संख्या बढ़कर 1833 हो जाएगी।\n2. राज्य में जीएसटी के प्रभावी क्रियान्वयन के लिए भिवाड़ी में नया जोन बनाया जाएगा. इससे प्रशासनिक जोन की संख्या 16 हो जाएगी. जोन जयपुर-4 और जोधपुर-2 को कार्यात्मक बनाया जाएगा. नियमित सर्किल की संख्या डेढ गुना तक बढ़ाकर 82 से 135 की जाएगी. नियमित वार्डाें की संख्या भी 296 से 320 की जाएगी. इससे डीलर्स की शिकायतों के पंजीकरण एवं मूल्यांकन के साथ ही राजस्व संग्रहण से जुड़े कार्यों में भी सुगमता आएगी. जीएसटी की शुरूआत के बाद विशेष सर्किल, वक्र्स कॉन्टे्रक्टस एवं लीजिंग टैक्स की प्रासंगिकता नहीं रही है, इसलिए उन्हें समाप्त किया जा रहा है.\n3. करदाताओं की सुविधा के लिए कोटा जोन में अपीलीय प्राधिकारी का कार्यालय स्वीकृत किया गया है. इससे करदाताओं को कर मूल्यांकन अधिकारियों द्वारा पारित आदेशों के विरूद्ध स्थानीय स्तर पर ही अपील करने की सुविधा मिल सकेग. ऑडिट एवं एंटी इवेजन कार्य के सुदृढ़ीकरण के लिए बिजनेस इंटेलीजेंस यूनिट का गठन किया जा रहा है. तकनीक रूप से सक्षम इस यूनिट में विभागीय अधिकारी भी शामिल होंगे और यह यूनिट जीएसटीएन डेटाबेस एवं ई-वे बिल पोर्टल के डेटा का प्रभावी विश्लेषण करेगी.\n4. एंटी इवेजन विंग का नाम बदलकर एन्फोर्समेंट विंग किया जा रहा है. साथ ही, कर धोखाधड़ी गतिविधियों में लिप्त वास्तविक व्यक्तियों की पहचान करने के लिए एक साइबर सेल गठित की जा रही है. साथ ही, राज्य, जोन एवं नियमित वृत्त स्तर पर त्रिस्तरीय ऑडिट स्ट्रक्चर बनाया जाएगा. राज्य और जोनल स्तर पर बडे़ और जटिल मामलों की ऑडिट सुनिश्चित होगी.\n5.ईमानदारी से अपने कर दायित्व का निर्वहन करने वाले करदाताओं की शिकायतों के समाधान के लिए टैक्सपेयर केयर यूनिट गठित की जा रही है. इसमें योग्य सीए एवं कर व्यवसायी शामिल होंगे. साथ ही, डीलरों के लिए सरल, आसान और त्वरित पंजीकरण सुनिश्चित करने के लिए सेंट्रल रजिस्टे्रशन यूनिट बनाई जाएगी. पंजीकरण का कार्य मानक संचालन प्रक्रिया (एसओपी) के अनुसार किया जाएगा.\n6. राजस्थान राज्य कर अकादमी (स्टार) को अत्याधुनिक प्रशिक्षण संस्थान बनाने के लिए इसमें वर्तमान में हो रहे बदलाव को शामिल करते हुए अद्यतन किया जाएगा. साथ ही, ऑथोरिटी फॉर एडवांस रूलिंग एवं जीएसटी अपीलीय ट्रिब्यूनल की जयपुर में स्टेट बेंच और जोधपुर में एरिया बेंच के लिए आवश्यक पदों को सृजित करने की मंजूरी दी गई है.\nइंडिया हेल्थ: बच्चों के चहुंमुखी विकास के लिए मानसिक स्वास्थ्य पर दें ध्यान, अपनाएं यह 10 गोल्डन रूल्स


नार्थ पोल से होकर बेंगलूरु पहुंची भारत की बेटियां, दुनिया के सबसे लंबे हवाई मार्ग पर उड़ान भर बनाया रिकॉर्ड | Local Khabar\nनार्थ पोल से होकर बेंगलूरु पहुंची भारत की बेटियां, दुनिया के सबसे लंबे हवाई मार्ग पर उड़ान भर बनाया रिकॉर्ड\nNew Delhi: एयर इंडिया की सिर्फ महिला पायलटों की एक टीम ने इतिहास रचा हैं. महिला पायलटों की टीम ने दुनिया के सबसे लंबे हवाई मार्ग उत्तरी ध्रुव पर उड़ान भरने का कीर्तिमान रचा है. बता दें कि यह उड़ान खास हैं क्योंकि यह टीम अमेरिका के सैन फ्रांसिस्को शहर से उड़ान भरने के बाद नॉर्थ पोल (उत्तरी ध्रुव) से होते हुए बेंगलुरु पहुंच गई है.\nमीडिया रिपोर्ट के अनुसार, बेंगलुरु हवाई अड्डे पर कप्तान जोया अग्रवाल ने कहा कि आज हमने न केवल उत्तरी ध्रुव पर उड़ान भरकर विश्व इतिहास रचा, बल्कि हमने सभी महिला पायलट ने इस कीर्तिमान को सफलतापूर्वक हासिल किया है. हम इसका हिस्सा बनकर बेहद खुश हैं और गर्व महसूस कर रहे हैं. इस मार्ग ने 10 टन ईंधन बचाया है. इसके अलावा बताया जा रहा है कि इन महिला पायलटों ने लगभग 16 हजार किलोमीटर की दूरी तय की है.\nसैन फ्रांसिस्को-बेंगलुरु उड़ान के संचालन का उद्घाटन करने वालीं शिवानी मन्हास ने कहा कि यह एक रोमांचक अनुभव था क्योंकि यह पहले कभी नहीं किया गया था. यहां पहुंचने में लगभग 17 घंटे लग गए. एयर इंडिया ने ट्वीट कर कहा कि ‘वेलकम होम, हमें आप सभी (महिला पायलटों) पर गर्व है. हम AI176 के यात्रियों को भी बधाई देते हैं, जो इस एतेहासिक यात्रा का हिस्सा बने.\nबता दें कि कैप्टन जोया अग्रवाल ने इस ऐतिहासिक उड़ान का नेतृत्व किया है. को-पायलट के तौर पर जोया के साथ कैप्टन पापागरी तनमई, कैप्टन शिवानी और कैप्टन आकांक्षा सोनवरे थीं.


xeeed REASONING BEST logical APTITUDE PDF – New Radiant Education\nMay 23, 2020 May 29, 2020 newradianteducation\nनमस्कार , दोस्तों आज हम आपकी reasoning की तयारी के लिए एक बहुत चर्चित और डिमांडिंग बुक्स की पीडीऍफ़ लेकर आये हैं ये पुस्तक एसएससी रेलवे BANK , IAS , PCS , MBA ,INCOME DEPARTMENT जैसे EXAM के लिए बहुत जरूरी पुस्तक है .आप सभी इस डाउनलोड बटन से डाउनलोड कर सकते हैं\nसभी एग्जाम कुछ महीने बाद शुरू होने वाले है! इन सभी exams में Reasoning का बहुत ही महत्वपूर्ण रोल है! आज हम आपके लिए सबसे अच्छी बुक पीडीऍफ़ की फॉर्म मैं logical Aptitude in Hindi के लिए लाये हैं ! X-Eeed Publication market मैं बहुत popular है! और हम आपको Reasoning with tricks उपलब्ध करवा रहे हैं !\nlogical reasoning in Hindi PDF के नोट्स की डायरेक्ट लिंक हमने यहां उपलब्ध करा दी है! जिसे आप निचे दिए गए डाउनलोड लिंक पर क्लिक करके डाउनलोड कर सकते है! अगर आपको किसी भी तरीके की परेशानी हो तो आप हमे निचे दिए गए कमेंट बॉक्स में टाइप कर सकते है! हम जल्द से जल्द आपकी सहायता करेंगे! हमे आपकी सहायता करने में ख़ुशी होगी!\nxeeed reasoning notes\nPrevious ssc details in hindi\nNext coulomb law in hindi\n[…] MATHS BOOKS RS AGGARWAL BEST QUANTITTIVE APTITUDE PDF […]


नोवा हॉस्पिटल बस्ती में युवक की सफल स्पाइन न्यूरो सर्जरी\n- दिसंबर 02, 2021\nबस्ती (उ.प्र.)। कलवारी थाना क्षेत्र के 22वर्षीय युवक रंजीत कमर के दर्द से पिछले दो साल से परेशान था। उसकी दवा लखनऊ में न्यूरो सर्जन द्वारा चल रही थी। जब तक वह दवा खाता था तब तक ही ठीक रहता था। बाद में उसे पुनः दर्द शुरु हो जाता था। लखनऊ के डाक्टर ने उसे न्यूरो सर्जरी की सलाह दी थी, जो काफी मंहगी होने के कारण वह सर्जरी नहीं करा पाया था।\nवह नोवा हॉस्पिटल एण्ड ट्रामा सेंटर बस्ती के युवा सर्जन डॉ सौरभ द्विवेदी के सम्पर्क में आया। जहां काफ़ी मामूली फीस लेकर डा सौरभ द्विवेदो ने लैमिनेक्टॉमी एण्ड डिस्केक्टॉमी विधि से जो न्यूरो सर्जरी के अंतर्गत आता है, के द्वारा 1 दिसंबर 2021को सफलता पूर्वक ऑपरेशन किया गया। इस तरह का आपरेशन बस्ती में नही होता था । इसे अमूमन न्यूरो सर्जन या सीनियर आर्थोपेडिक सर्जन ही कर पाते हैं। युवा आर्थोपेडिक सर्जन डॉ. सौरभ द्विवेदी ने बड़ी दक्षता से इसे नोवा हॉस्पिटल एण्ड ट्रामा सेंटर बस्ती संपन्न किया है।\nडॉ. सौरभ द्विवेदी ने बताया कि लैमिनेक्टॉमी एण्ड डिस्केक्टॉमी एक तरह की सर्जिकल प्रक्रिया है जिसे विघटन सर्जरी के रूप में भी जाना जाता है, इसमें लामिना को हटा दिया जाता है। लैमिना कशेरुका हड्डी का एक हिस्सा है, जो रीढ़ की हड्डी की पिछली दीवार बनाता है और इसे घेरता है। आमतौर पर स्पाइनल स्टेनोसिस का इलाज करने के लिए एक लैमिनेक्टॉमी किया जाता है, एक ऐसी स्थिति जो रीढ़ की हड्डी की नहर या रीढ़ की हड्डी के खुलने का कारण बनती है जिससे रीढ़ की हड्डी पर दबाव पड़ता है। इस आपरेशन में मरीज एक से डेढ़ माह का अपने पैर से चलने फिरने लगता है। दो तीन माह में मरीज पूर्ण रूप से ठीक हो जाएगा।


10th class books found on roadside in gujarat rajkot probe orders | rajkot - News in Hindi - हिंदी न्यूज़, समाचार, लेटेस्ट-ब्रेकिंग न्यूज़ इन हिंदी\nUpdated: March 18, 2020, 9:34 PM IST\nराजकोट का मामला.\nबुधवार सुबह मामला सामने आने के बाद राज्य के शिक्षा मंत्री ने मामले की जांच का आदेश दिया है.\nLast Updated: March 18, 2020, 9:34 PM IST\nअहमदाबाद. गुजरात (Gujarat) में हाल ही में हुई 10वीं की विज्ञान की परीक्षा की उत्तर पुस्तिकाओं के आठ बंडल बुधवार को राजकोट (Rajkot) जिले के वीरपुर कस्बे के निकट सड़क किनारे पड़े मिले. एक अधिकारी ने यह जानकारी दी.\nअधिकारी ने कहा कि राज्य में हाल ही में गुजरात माध्यमिक एवं उच्चतर माध्यमिक शिक्षा बोर्ड (जीएसएचएसईबी) की 10वीं की परीक्षा हुई थी. विज्ञान की परीक्षा सात मार्च को हुई और सड़क किनारे पड़ी मिलीं उत्तर पुस्तिकाओं का मूल्यांकन किया जाना अभी बाकी है.\nबुधवार सुबह मामला सामने आने के बाद राज्य के शिक्षा मंत्री ने मामले की जांच का आदेश दिया है. अधिकारी ने कहा, 'बुधवार सुबह गोंडल तालुका में वीरपुर के पास सड़क किनारे क्षतिग्रस्त स्थिति में उत्तर पुस्तिकाएं बिखरी पड़ी मिलीं. अभी उनका मूल्यांकन नहीं किया गया है.'\nबोर्ड को संदेह है कि उत्तर पुस्तिकाओं को केंद्रीकृत मूल्यांकन केंद्र तक ले जाने के लिए जिम्मेदार अधिकारियों की ओर से लापरवाही के कारण हो ऐसा हुआ होगा. बोर्ड के अधिकारियों ने कहा कि जांच पूरी होने के बाद जिम्मेदार लोगों के खिलाफ कार्रवाई की जाएगी. शिक्षा मंत्री भूपेन्द्रसिंह चूड़ासमा ने जिम्मेदार लोगों के खिलाफ कार्रवाई का आश्वासन दिया है.\nयह भी पढ़ें: Yes Bank से प्रतिबंध हटने के बावजूद नहीं निकल रहे पैसे, ग्राहक हुए परेशान\nNews18 Hindi पर सबसे पहले Hindi News पढ़ने के लिए हमें यूट्यूब, फेसबुक और ट्विटर पर फॉलो करें. देखिए Rajkot से जुड़ी लेटेस्ट खबरें.\nFirst published: March 18, 2020, 9:34 PM IST


Arvind Kejriwal Raised question on rafale deal after congress - Political News in Hindi - रफाल सौदे पर अब अरविंद केजरीवाल ने उठाए सवाल, पूछा- इस घोटाले का पैसा किसकी जेब में गया? | Patrika Hindi News\nChandra Prakash Chourasia | Publish: Sep, 08 2018 10:18:11 PM (IST) राजनीति\nकांग्रेस के बाद अब अरविंद केजरीवाल ने भी रफाल विमान सौदे पर सवाल उठाए हैं।\nनई दिल्ली। कांग्रेस के बाद अब आम आदमी पार्टी ने भी रफाल लड़ाकू विमान सौदे को लेकर सवाल उठाए हैं। दिल्ली के मुख्यमंत्री और आप संयोजक अरविंद केजरीवाल ने शनिवार को रफाल सौदे को लेकर मोदी सरकार पर निशाना साधते हुए कहा कि देश की जनता जानना चाहती है कि राफेल सौदे से किसको फायदा हुआ है।\nकिसकी जेब में गया रफाल घोटाले का : केजरीवाल\nअरविंद केजरीवाल ने ट्वीट किया कि देश की जनता जानना चाहती है कि राफेल सौदे से कौन लाभान्वित हुआ है। उन्होंने कहा कि देश की जनता जानना चाहती है कि रफाल घोटाले का पैसा किसकी जेब में गया। आप ने आरोप लगाया है कि राफाल लड़ाकू विमान का सौदा बहुत अधिक कीमत में हुआ है।\nदेश की जनता जानना चाहती है - राफ़ेल घोटाले का पैसा किसकी जेब में गया?\n— Arvind Kejriwal (@ArvindKejriwal) September 8, 2018\nकांग्रेस बोली- एक झूठ के चक्कर में सौ झूठ बोल रही सरकार\nरफाल डील को लेकर कांग्रेस ने भी शनिवार एक बार फिर सरकार पर बड़ा हमला बोला है। वरिष्ठ कांग्रेस नेता रणदीप सिंह सुरेजवाला ने कहा कि अपने एक झूठ को छिपाने के लिए सरकार सौ झूठ बोल रही है। उन्होंने कहा कि रफाल डील को लेकर एक और चौंकाने वाला तथ्य सामने आया है। उन्होंने कहा कि जो रफाल विमान फ्रांस से भारत आएंगे, वो भारत के हिसाब से विशिष्ट बदलावों के बिना आएंगे। सुरजेवाला ने सरकार से सवाल करते हुए कहा कि अगर साल 2015 में आपात खरीदी गई थी, तो उसकी आपूर्ति 2022 में क्यों होगी'। उन्होंने यह भी कहा कि आखिर ये आपाता खरीद कैसे हुई। कांग्रेस नेता यहीं नहीं रुके, उन्होंने कहा कि यूपीए से तीन गुणा दाम पर 36 रफाल विमान खरीद कर मोदी सरकार ने देश को बड़ा नुकसान पहुंचाया है। इतना ही नहीं 126 विमान की जगह केवल 23 लड़ाकू विमान खरीदकर मोदी सरकार ने देश की राष्ट्रीय सुरक्षा से समझौता किया है।\nकांग्रेस के आरोपों सरकार दे चुकी है सफाई\nरफाल लड़ाकू विमान सौदे में भ्रष्टाचार के कांग्रेस के आरोपों को केंद्र सरकार ने पूरी तरह गलत करार दिया है। केंद्रीय वित्तमंत्री अरुण जेटली ने 29 अगस्त को कहा कि विमान के साथ लगने वाले हथियारों और भारत केंद्रित अनुकूलन के साथ विमान की कीमत यूपीए सरकार द्वारा तय किए गए सौदे से कम से कम 20 फीसदी कम है। उन्होंने एक ब्लॉग में कांग्रेस पर इस सौदे में करीब एक दशक की देरी का आरोप लगाया, जिससे राष्ट्रीय सुरक्षा पर गंभीर असर पड़ा। उन्होंने कहा कि कांग्रेस और उसके अध्यक्ष राहुल गांधी रफाल सौदे के तथ्यों से वाकिफ नहीं हैं। जेटली ने कहा कि ये सभी मुद्दे केवल और केवल झूठ पर आधारित हैं। राष्ट्रीय राजनीतिक दलों और उनके जिम्मेदार राजनेताओं से इस प्रकार की उम्मीद की जाती है कि वे रक्षा लेनदेन पर जनता के बीच जाने से पहले तथ्यों की जांच कर लें।\nदिल्ली: सीएम केजरीवाल ने राजधानी को प्रदूषण मुक्त बनाने के लिए चलाया पौधा रोपण अभियान\nAam Aadmi Party AAP Arvind Kejriwal BJP Congress India france rafale deal\nAam Aadmi Party AAP Arvind Kejriwal BJP Congress India france rafale deal Modi government Narendra Modi government national security Prime Minister Narendra Modi Rafale deal rafale deal india Randeep Surjewala क्या है राफेल डील नरेंद्र मोदी मोदी सरकार\nमनसे प्रमुख राज ठाकरे का कांग्रेस के भारत बंद को खुला समर्थन, महागठबंधन से जुड़ने की अटकलें तेज


जब टेस्‍ट में कोई टीम पारी घोषित करे या ऑलआउट हो, तो कितनी देर का ब्रेक होता है? यहां जानिए | बालाघाट एक्सप्रेस\nHome खेल जब टेस्‍ट में कोई टीम पारी घोषित करे या ऑलआउट हो, तो...\nजब टेस्‍ट में कोई टीम पारी घोषित करे या ऑलआउट हो, तो कितनी देर का ब्रेक होता है? यहां जानिए\nनई दिल्‍ली: टेस्‍ट क्रिकेट खेल का पांरपरिक प्रारूप माना जाता है, जिसमें दो टीमों के बीच पांच दिन में अपनी बादशाहत साबित करने की होड़ मची होती है। टेस्‍ट क्रिकेट में किसी बल्‍लेबाज या गेंदबाज की असली परीक्षा होती है, जहां गलतियां बहुत भारी पड़ती है। यह प्रारूप लंबा है तो खिलाड़‍ियों का सबकुछ मांगता है, तो मन में यह सवाल जरूर उठता है कि आखिर खिलाड़‍ियों को ब्रेक कितने मिलते हैं। खिलाड़ी अपनी पूरी मेहनत मैदान पर झोंक रहे होते हैं तो उन्‍हें आराम की जरूरत भी पड़ती है।\nआज हम आपको बताने जा रहे हैं कि टेस्‍ट क्रिकेट में कब और कितनी देर के अहम ब्रेक होते हैं। वैसे, इसमें प्रमुख रूप से यह बताएंगे कि जब कोई टीम ऑलआउट होती है या फिर कोई पारी की घोषणा करता है तो दूसरी टीम को तैयार होने के लिए कितना समय मिलता है। क्रिकेट में अलग प्रारूपों में पारी के ब्रेक का समय बदल जाता है।\nवनडे और टी20 इंटरनेशनल से अलग टेस्‍ट क्रिकेट में ब्रेक स्थिति के हिसाब से होते हैं। टेस्‍ट क्रिकेट के नियमित दिन में तय ब्रेक होते हैं- लंच, टी और कम से कम तीन ड्रिंक्‍स ब्रेक, जो प्रत्‍येक सेशन में एक घंटे बाद दिया जाता है। टेस्‍ट मैचों में लंच ब्रेक 40 मिनट जबकि टी ब्रेक 20 मिनट का होता है।\nटेस्‍ट क्रिकेट के पारी के ब्रेक का समय\nजहां तक टेस्‍ट मैच में पारी के ब्रेक की बात है तो अधिकांश मौकों पर 10 मिनट का ब्रेक दिया जाता है। एमसीसी के कानून 11.2.2 के मुताबिक, ‘पारी के बीच का इंटरवल 10 मिनट का होगा।’ कुछ पारी के ब्रेक लंच और टी टाइम जितने बड़े भी होते हैं, लेकिन यह कप्‍तान या स्थिति पर निर्भर करता है।\nकब 40 मिनट का होता है पारी ब्रेक\nअगर आखिरी विकेट गिरे या फिर कप्‍तान लंच से 10 मिनट बचने के पहले पारी की घोषणा करें तो पारी ब्रेक को लंच में तब्‍दील कर दिया जाता है। खिलाड़ी फिर 40 मिनट के ब्रेक के बाद दोबारा खेल शुरू करते हैं, जिसमें लंच और पारी का ब्रेक दोनों शामिल होता है।\nकब पारी का ब्रेक 20 मिनट का होता है\nअगर आखिरी विकेट गिर जाए या फिर कप्‍तान टी से आधे घंटे पहले की अवधि में पारी की घोषणा करता है तो पारी का ब्रेक टी टाइम में तब्‍दील कर दिया जाता है। खिलाड़ी फिर 20 मिनट के बाद मैदान संभालते हैं, जिसमें टी और पारी का ब्रेक शामिल होता है।\nअन्‍य मामले (एमसीसी के कानून 11.3 के मुताबिक)\nअगर आखिरी विकेट गिर जाता है या दिन का खेल खत्‍म होने से 10 मिनट पहले तक कप्‍तान पारी की घोषणा करता है तो फिर मुकाबला अगले दिन शुरू होता है।\nअगर कप्‍तान खेल की रुकावट के दौरान पारी की घोषणा करत है यह जानते हुए कि रुकावट में 10 मिनट बचे हैं। ऐसे में कोई बदलाव नहीं किया जाता और रुकावट के बाद पारी की शुरूआत होती है।\nअगर रुकावट के लिए 10 मिनट से कम का समय बचा हो जब कप्‍तान पारी की घोषणा करते हैं या पारी को आगे बढ़ाना हो तो अगली पारी 10 मिनट बाद शुरू होती है।\nPrevious article‘एक तीर से दो निशाने’: जेम्‍स एंडरसन की गेंद का गिल-रहाणे के पास नहीं कोई जवाब, देखें वायरल वीडियो\nNext articleIND vs ENG, 1st Test: 22 साल बाद टीम इंडिया की चेन्‍नई में हार, इंग्‍लैंड ने पहला टेस्‍ट 227 रन से जीता


ख़ान ए ख़ाना मक़बरा - भारतकोश, ज्ञान का हिन्दी महासागर\nविवरण यह मक़बरा अब्दुर्रहीम ख़ानख़ाना का है, जो मुग़ल बादशाह अकबर एवं जहाँगीर के शासनकाल के प्रतिभाशाली एवं प्रसिद्ध दरबारी थे।\nनिर्माता अब्दुर्रहीम खानखाना\nवास्तु शैली ख़ान ए ख़ाना मक़बरा योजना एवं वास्तुगत शैली में हुमायूँ के मक़बरे से काफ़ी समानता रखता है।\nस्थापना 1598 ई.\nअन्य जानकारी ख़ान ए ख़ाना मक़बरे का निर्माण अब्दुर्रहीम खानखाना के द्वारा अपनी बेगम की याद में करवाया गया था।\nख़ान ए ख़ाना के नाम से प्रसिद्ध यह मक़बरा अब्दुर्रहीम ख़ानख़ाना का है, जो मुग़ल बादशाह अकबर एवं जहाँगीर के शासनकाल के प्रतिभाशाली एवं प्रसिद्ध दरबारी थे। अब्दुर्रहीम खानखाना कई भाषाओं के ज्ञाता थे एवं रहीम के नाम से रचित उनके दोहे हिन्दी साहित्य में विशिष्ट स्थान रखते हैं।\n2 वास्तुगत शैली\nख़ान ए ख़ाना मक़बरे का निर्माण अब्दुर्रहीम खानखाना के द्वारा अपनी बेगम की याद में करवाया गया था, जिनकी मृत्यु 1598 ई. में हो गयी थी। बाद में स्वयं अब्दुर रहीम को 1627 ई. में उनके मृत्यु के पश्चात् इसी मक़बरे में दफनाया गया। रहीम की क़ब्र स्मारक के केन्दीय कक्ष में स्थित है।\nख़ान ए ख़ाना मक़बरा योजना एवं वास्तुगत शैली में हुमायूँ के मक़बरे से काफ़ी समानता रखता है। यह पुर्वानुमान करना कठिन है कि यह मक़बरा भी हुमायूँ के मक़बरे की तरह चाहरदीवारी युक्त बगीचे के मध्य में स्थित रहा होगा यद्यपि वर्तमान में यह चारों तरफ से बगीचे से घिरा है। इसमें प्रयुक्त संगमरमर के पत्थर एवं अन्य बहुमूल्य पत्थरों को उत्तर मुग़ल काल में निकल लिया गया एवं उनका प्रयोग सफदरजंग के मक़बरे के निर्माण में किया गया।\n"http://m.bharatdiscovery.org/w/index.php?title=ख़ान_ए_ख़ाना_मक़बरा&oldid=344686" से लिया गया


Man Ek Aaeena by Garima\nमन एक आईना\nबहुत उलझाती है‚ ये उम्र। गुलाबों‚ चॉकलेट्स और गीतों की ही होती ये उम्र तो चिन्ता क्या थी? ये उम्र है‚ भविष्य के उस पार चमकती ज़िन्दगी की झील तक पहुँचने के लिये पहाड़ों को लांघने की। बहुत सारी पढ़ाई और मेहनत की। आखिर सारे जीवन की बुनियाद भी तो है ये उम्र‚ उस पर दिक्कत यह कि हज़ारों–हज़ार खुलते रास्ते और भटकाने को मृगमरीचिकाएं‚ कई कई आकर्षण। बहुत कठिन है समझ पाना कि सही क्या है और गलत क्या है।\nऐसे में आँखों पर ये चश्मा और कि मम्मी–पापा ओल्ड फैशन्ड हैं‚ टीचर्स फालतू उपदेश देते हैं। बस यही चश्मा उतार लें‚ और धीरज से मम्मी–पापा और टीचर्स की बातें सुन लें तो‚ उन्हीं बातों में कई बातें हमारी उलझनें सुलझा सकती हैं।\nकभी–कभी हमें अपनी मर्जी से जीने की बस ज़िद सी हो जाती है। ऐसे में अगर हम खुलकर अपना पक्ष मम्मी–पापा के सामने रखें‚ और अपनी सेफ्टी का ख्याल रखने का विश्वास दिलाएं तो वो हमें पूरी स्वतन्त्रता दे देंगे। ऐसे में तनातनी और झगड़े की गुंजाईश खत्म।\nनए फैशन अगर परिवेश का ज़रा सा ध्यान रख कर अपनाएं तो मम्मी से आपको फायदा ही होगा‚ बस अगर वो चाहती हैं कि रिश्तेदारों के घर मिनीज़ न पहन कर शलवार कुरता पहन लो तो क्या हर्ज़ है? अच्छी स्टाइल में हो तो शलवार कुर्ता भी ट्रेण्डी हैं। बस में‚ या पब्लिक प्लेसेज़ पर अगर मिनी पहनने से मना करती हैं मम्मी तो वह हमारी सुरक्षा की चिन्ता ही करती हैं। जिस तरह से‚ अपराध बढ़ रहे हैं‚ उनसे बड़ों की ये सीख हमें बचाती ही है। बुरी आदतों वाले दोस्तों से दूर रहने की सलाह भी तो गलत नहीं।\nकितना वक्त लगता है‚ किसी की बातों में आने में हम टीनएजर्स को? ड्रग्स‚ स्मोकिंग‚ फास्ट ड्राइविंग‚ डेटिंग के नाम पर सेक्स…कितनी ही चीज़े हैं जो आपका भविष्य खराब कर सकती हैं‚और जो दिल के आईने में हमने अपनी ज़िन्दगी की जो खूबसूरत तस्वीर देखी है उसे धुंधला कर सकती हैं। हम नए नवेले किसलय सोच भी कैसे सकते हैं बिना आधार के आगे बढ़ पाने को?\nफिर भी उलझनें बहुत हैं‚ जिन्हें हम मम्मी–पापा से डिसकस करते घबराते हैं। क्योंकि वे कह देते हैं ''तुम अभी छोटे हो। यह सब जानने के लिए।'' और जब बच्चों जैसा बिहेव करें तो'' अब तुम बड़े हो गए हो‚ बचकाना व्यवहार मत करो।''\nबस यही बात बुरी लगती है बड़ों की। यही तो मुश्किल है कि‚ ''न हम छोटे हैं न बड़े।''


…शर्म कीजिए डॉक्‍टर हिमांशु! | No. 1 Indian Media News Portal\nआत्‍महत्‍या को लेकर अलग-अलग धारणाएं और अलग-अलग मान्‍यताएं हैं, किसी के लिए बेचारगी का सबब है तो मुझे जैसे के लिए यह केवल कायरता है, एक ऐसा काम जिसे लेकर कितना भी बड़ा किंतु-परंतु हो मैं इस कदम से इत्‍तफाक नहीं रखूंगा. खासकर बात जब उस शख्‍स की हो जिसे 98-99 के दौर में सबने जेएनयू के कैंपस बेहद सक्रिय उर्जावान स्‍वरूप में देखा हो, वह शख्‍स जो जेएनयू के कैंपस में अभाविप के बैनर तले चुनाव लड़ रहा था.\nजो जेएनयू को जानते हैं, वे यह बखूबी जानते हैं कि यह वाम अतिवाद के हिमायतियों और शैदाइयों का समुंद्र कल भी था, आज भी है और कल भी रहेगा. उस चुनाव का जो भी हश्र हुआ और जितनी विपरीत परिस्‍थितियों में वह चुनाव लड़ा गया, वह एक अलग मसला है, पर वह लड़का केवल मासूम सूरत ही नहीं बल्‍िक बेहद जुनूनी, गंभीरता से लबरेज, सकारात्‍मक धैर्यता और बेहद तार्किक था यह साबित तो उस चुनाव से हो ही गया, यह राहुल शर्मा था. वह एसपी बिलासपुर, जिसने खुद को गोलीमार खुदकुशी कर ली. हां, राहुल आप की खुदकुशी से मैं इत्‍तफाक कभी नहीं रखूंगा. मैं चुप ही रहता और कुछ भी नहीं कहता. अगर्चे डॉ. हिमांशु आपने शब्‍दों की चतुराई भरा प्रस्‍तुतिकरण करते हुए शातिर अंदाज नहीं अपनाया होता.\nडॉ. हिमांशु, आपने त्‍वरित टिप्‍पणी लिखी है, राहुल की मौत के तीन दिन बाद. यह आलेख राहुल की मौत पर नहीं, राहुल की मौत के बाद आत्‍महत्‍या रूपी हत्‍या के लिए बकलम राहुल, दोषी जीपी सिंह पर हो रही कार्रवाई और चहुंओर निंदा और जनमानस के बीच तैरते प्रश्‍नों के साथ बढ़ते शिकंजे से उपजी छटपटाहट है, जिसे त्‍वरित टिप्‍पणी के स्‍वरूप से परोसा गया है. पर आप चूक गए हिमांशु. इस प्रदेश में मेरे जैसे जेएनयू को जानने वाले लड़के बस दो-चार ही नहीं हैं, कई हैं. इस प्रदेश में प्रायोजित पत्रकारिता और सत्‍तातंत्र से नियोग करते पत्रकारों को पहचानने वाले भी कई हैं. आप शायद यही बात भूल गए. देखो भैया यह तो सही है कि आत्‍महत्‍या कतई स्‍वीकार्य नहीं है, पर आपकी त्‍वरित टिप्‍पणी केवल यहीं तक केंद्रित रहती तब तो बात भी थी. दरअसल आप तो कुछ और ही कह रहे हैं.\nआपकी कलम बडे़ सधे अंदाज में आत्‍महत्‍या को गलत मानने वाले लोगों को समेटती है और बडे़ तरीके से यह बताने की कोशिश करती है कि जीपी सिंह का रिकॉर्ड बड़ा उत्‍कृष्‍ट रहा है. कौन सा उत्‍कृष्‍ट रिकॉर्ड डॉ. हिमांशु यह तो आपने बताया ही नहीं. आप कहें तो मैं बता दूंगा कि यह शख्‍स कहां, किस पद पर रहा और हर बार विवादित ही नहीं विवादों के जनक के रूप में पहचाना गया. अपने लेख में आपने नीति वाक्‍य और सनातन धर्म के पंथ विशेष का उल्‍लेख करते हुए इस कदर खाका खींचा है कि बेचारे जीपी सिंह के साथ बड़ा गलत हो रहा है. गोया कि जीपी सिंह जीते जी शहीद हो रहा है बेचारा.\nआपके सीधे-सच्‍चे या यूं कहें कि बिल्‍कुल भोले (?) आईजी साहब बहादुर की शान में आपने जो कसीदाकारी है, वह कोशिश तो बड़ी शानदार है इसमें कोई दो मत ही नहीं, लेकिन मुझ जैसे लौंडों की उम्र से दुगनी आपकी पत्रकारिता की उम्र है. आदरणीय हिमांशु जी, कमाल है कि अगर आप ईरादतन अपमान के लगातार दोहराव के सार्वजनिकरण के मामलों से अनभिज्ञ रहे हैं. कमाल है कि आप पीएचक्‍यू के गुटबाजी से अनजान रहे हैं. कितनी मासूमियत से आप कहते हैं कि ऐसे तो अब थानेदार भी सिपाही को कुछ कहने से हिचकेगा. वरिष्‍ठ अधिकारी मार्गदर्शन करते हैं, अपमान नहीं करते. एसपी के स्‍टाफ को बुलाकर.. थानेदारों को बुलाकर विशेष किस्‍म की हिदायत नहीं देते डॉक्‍टर हिमांशु.. आप कह सकते हैं कि आपको पता नहीं है.\nबात क्‍या गजब लिखी है आपने. केवल एक सुसाइड नोट सरकार को एक टांग पर खड़ा कर देता है. और आपके जांबाज आईजी साहब बहादुर को मानसिक यंत्रणा मिल रही है. और उस यंत्रणा के कारण उन्‍हें भी पलायनवादी रवैया अपनाते हुए कुर्सी छोड़ जाने के लिए मजबूर होना पड़ा है. क्‍या गजब की बात है. दरअसल आप सरकार विपक्ष सबको कखगघ समझा रहे हैं कि जाने दो एक सोसाइडल लेटर की औकात क्‍या है. मर गया तो मरने दो अब उसकी चिठठी पे ध्‍यान देकर कोई जांच कराकर वो जिंदा थोडे़ ही हो जाएगा. है न हिमांशु सर.\nयह बात सोचने की है हिमांशु सर, कि जो अधिकारी नक्‍सल प्रभावित इलाकों में कोया कमांडो से लेकर हर मुमकिन रणनीति पर आगे आकर काम करता रहा. वह राहुल शर्मा, जिसने दबाव के आगे झुकने के बजाय इलेक्‍शन आर्ब्‍जवर की ही शिकायत कर दी, जो मीडिया से खुलकर साफ-साफ बात करता था और नक्‍सल मुददे पर क्‍या होना है वह दो टूक बगैर लाग लपेट के कहता था, वह शख्‍स, जो जहां गया उसे लोगों ने हाथोंहाथ लिया. उसने बिलासपुर जैसी जगह में खुदकुशी क्‍यों की वो भी बकौल आपके महज 22 दिनों में. लेकिन आप तो यह भी कहते हैं कि एक सोसाइड लेटर ही तो है..उस लेटर और उसकी दीगर पृष्‍ठभूमि पे आपका बेचारा दुलारा आईजी क्‍यों परेशान किया जा रहा है.\nआपने कलम का दुरुपयोग किया है डॉक्‍टर हिमांशु. आपने मुझ जैसे अनुभवहीन लड़कों के विश्‍वास को ही हिला दिया जो आपकी कलम के इस कदर झुक जाने की उम्‍मीद सपने में नहीं करते थे. यह बातें नहीं लिखता अगर ऐसी शातिर हरकत डॉ. हिमांशु के अलावा किसी और ने की होती. मुझे दुख है कि यह आप हैं डॉक्‍टर हिमांशु.. खुद आप. और हां, आपने राहुल के परिजनों से माफी मांगी है कडे़ शब्‍दों के लिए, लेकिन उनके परिजन भी सीबीआई जांच की मांग कर रहे थे और आपका पूरा मजमून उस सीबीआई जांच की सीधी हद में आने वाले आईजी साहब बहादुर के प्रति संवेदना से लबरेज है. मुझे नहीं लगता कि राहुल के परिजन इतने भी सहज होंगे कि आपकी कलम की कारीगरी को ना समझ पाएं.\nसुनिए डॉक्‍टर हिमांशु द्विवेदी मैं भी माफी मांगता हूं आपसे. माफ कीजिएगा. लेकिन वो क्‍या है कि सीबीआई जांच की घोषणा तो अब हो गई है. क्‍या है कि वो आपका आईजी साहब बहादुर जनचचर्चाओं में, राहुल के परिजनों की नजर में, राहुल के आखिरी खत में… कमबख्‍त खलनायक तो बन ही गया है. माफ कीजिएगा डॉक्‍टर हिमांशु उसे मैं भी इन सबके कारण खलनायक मानता हूं. विश्‍वास कीजिए मेरा मैंने उसे तब खलनायक नहीं माना जब वह बस्‍तर में कथित नक्‍सलियों के सरेंडर के दावे के साथ था और यह खबरें भी आ गईं कि कहानी फर्जी है. ऐसे ही बहुत कुछ और था जब मैंने उसे खलनायक नहीं माना. पर माफ कीजिएगा डॉक्‍टर हिमांशु द्विवेदी अब तो वह खलनायक मुझे भी लगने लगा है.\nऔर हां.. मैं आपके उस आलेख की जिस इकलौती बात पर सहमत हूं, वह बस राहुल की खुदकुशी का फैसला है. चाहे जो हो उसे यह नहीं करना था. पर हां इसके आड़ में जो कथा आपने बांची है मैं उससे सहमति नहीं रखता. हो सके तो इस असहमति के लिए भी माफ कीजिएगा डॉक्‍टर हिमांशु. क्‍यों कि आप उम्र अनुभव पद सब में मुझसे बडे़ हैं और मेरे संस्‍कार मुझे यह सिखाते हैं कि अपने बुजुर्गों का हमेशा सम्‍मान करो. वर्ना मैं आपसे कहता..'शर्म कीजिए डॉक्‍टर हिमांशु'.\nलेखक याज्ञवल्‍क्‍य वशिष्‍ठ बीते बारह वर्षों से पत्रकारिता में सक्रिय हैं. इन दिनों सहारा समय मध्‍यप्रदेश-छत्‍तीसगढ से जुड़े हुए हैं.


घर पर ट्राई करें टेस्टी चिकन कोफ्ता करी, ये है रेसिपी - Try Tasty Chicken Kofta Curry at Home, here is the recipe | Dailynews\nन्यू ईयर का टाइम है और इस खास मौके पर फ्रेंड्स या फैमिली के साथ एंजॉय करना तो बनता है. कई लोग बाहर जाकर एंजॉय कर रहे हैं, लेकिन जो लोग घर पर सेलिब्रेट करना पसंद कर रहे हैं, वे टेस्टी फूड्स के जरिए और भी ज्यादा एंजॉय कर सकते हैं.\nJan 2, 2022, 7:43:37 PM IST\nन्यू ईयर का टाइम है और इस खास मौके पर फ्रेंड्स या फैमिली के साथ एंजॉय करना तो बनता है. कई लोग बाहर जाकर एंजॉय कर रहे हैं, लेकिन जो लोग घर पर सेलिब्रेट करना पसंद कर रहे हैं, वे टेस्टी फूड्स के जरिए और भी ज्यादा एंजॉय कर सकते हैं. वैसे तो कई तरह के डिश हैं, जो इस मौके पर बनाई जा सकती है, लेकिन वेराइटी ज्यादा होने की वजह से कंफ्यूजन भी होती है. हम आपकी इस कंफ्यूजन को दूर करने की कोशिश कर रहे हैं. अगर आप नॉनवेज खाने के शौकीन हैं तो चिकन कोफ्ता करी ट्राई कर सकते हैं.\nदेखा जाए तो ऐसा भी अक्सर देखा गया है कि अक्सर ऐसे मौकों पर मेहमान अचानक दस्तक दे देते हैं, तो उन्हें कुछ स्पेशल सर्व करने के लिए आप तैयार नहीं होते. ऐसे में उन्हें शुरू में टेस्टी स्नैक्स और मेन कोर्स में चिकन कोफ्ता करी सर्व की जा सकती है.\nचिकन कोफ्ता करी की सामग्री\nमीटबॉल्स बनाने के लिए\nचिकन 1 Kg\n5 से6काली मिर्च\nलौंग, इलायची, दालचीनी\nलाल मिर्च, हल्दी पाउडर, जीरा पाउडर\nसबसे पहले एक बर्तन में मीटबॉल्स बनाएं.\nइसमें सभी चीजें मिलाकर मिश्रण के गोले बना लें.\nअब तेल में मीटबॉल्स को तेल में फ्राई कर लें.\nअब करी बनाने के लिए कढ़ाई में तेल लें और इसमें लौंग, इलायची और दालचीनी डालें.\nअब इसमें प्याज फ्राई करें और साथ ही अदरक-लहसुन का पेस्ट मिलाएं.\nटमाटर की प्यूरी इस पेस्ट में डालें और थोड़ी देर पकने के बाद सभी सूखे मसाले इसमें डालें.\nअब इस मसाले को 15 मिनट पकने दें. इससे पहले नमक डालना न भूलें\nअब इसमें मीटबॉल्स ऐड करें और 15 मिनट तक पकाएं.\nकुछ समय बाद आपका चिकन कोफ्ता करी तैयार है.\n#Chicken Kofta Curry\n# Chicken Kofta Curry recipe\nड्राई कफ से छुटकारा पाने के लिए ट्राई करें ये घरेलू उपाय, दिक्कत होगी दूर!\nकिडनी को हेल्दी और बीमारियों से दूर रखने के लिए इन चीजों को कहे ना\nमणिपुर में नशा पर एक्शन, पुलिस ने 8 एकड़ में अफीम की फसल की तबाह


कब्ज (Constipation) को दूर करने के अचूक घरेलू उपाय। | Our Healthy India\nSeptember 5, 2019 by Jai Prakash Kushwaha LeaveaComment\nआपका एक बार फिर मेरे Blog ourhealthyindia.in पर स्वागत है। दोस्तो आज के इस भाग दौड़ भरी जिंदगी में लगभग लोगों का खान पान अव्यवस्थित हो गया है। जिसके कारण पेट से संबंधित बीमारियां बढ़ गयी हैं। जैसे- कब्ज का होना, एसिडिटी, अपच, खट्टी डकारें, पेट का साफ न होना, दिन में कई बार पोट्टी करने जाना, डायरिया, आदि।\nयदि हम अपने खान पान को अच्छा नही रखेंगे तो ऐसे समस्या होती रहेंगी।\nकब्ज होने के कारण- कब्ज कैसे होता है?\nकब्ज के लक्षण- Symptoms\nकुछ घरेलू उपायों की मदद से इनसे छुटकारा मिल सकता है।\nकब्ज होने के कई कारण है-\n● भोजन को सही ढंग से न खाना- यदि हम भोजन को जल्दी जल्दी खाएंगे तो इससे भोजन का सही पाचन नही होगा। जिसके कारण एसिडिटी , अपच और कब्ज बनी रहेगी।\nभोजन को हमेशा सही तरीके से करें। खाना को अच्छे से चबाकर (लगभग 32 बार) कर खाना चाहिए। खाना खाने के बीच मे कभी भी पानी न पिएं। जब भी खाना खाना हो उसके 15 मिनट पहले एक गिलास पानी पी ले। इससे खाना अच्छे से पचता है। और किसी भी प्रकार की कब्ज या एसिडिटी नही होती है।\n● बहुत अधिक चिकनाई वाले खाद्य पदार्थों को खाने से- बहुत अधिक चिकनाई वाले पदार्थ जैसे- पूरी, समोसा, मिठाई, घी, मक्ख़न, मलाई, पकौड़ी, फ़ास्ट फ़ूड, बर्गर, आदि खाने से आपको कब्ज की समस्या हो सकती है।\n● पानी की कमी- यदि हमारे शरीर मे पानी की कमी रहती है तो उस दशा में कब्ज की बीमारी हो जाती है। पानी की कमी होने से पाचन क्रिया प्रभावित होता है। खाना अच्छे से नही पच पाता है जिसके कारण एसिडिटी, कब्ज बनी रहती है। इसलिए हमें प्रतिदिन 4-5लीटर पानी पीना चाहिए।\n● बहुत अधिक दर्द निवारक दवाइयों के सेवन से- यदि हम दवाइयो का सेवन बहुत अधिक करते हैं। तो उस स्थिति में हमे एसिडिटी, कब्ज आदि होने लगती है।\n● बहुत अधिक तनावग्रस्त रहना- यदि कोई व्यक्ति बहुत अधिक तनाव या चिंता में रहता है तो उस दशा में एसिडिटी की समस्या होने लगती है। और धीरे धीरे अपच की भी समस्या होने लगती है। जिसके कारण कब्ज की शिकायत हो जाती है।\n● बीमारियां – कुछ बीमारियों के कारण भी कब्ज की समस्या हो जाती है। जैसे – डायबिटीज,\n● थायरॉइड हार्मोन की कमी- यदि हमारे शरीर मे थायरॉइड हार्मोन की कमी होती है उस कारण भी कब्ज की समस्या बनी रहती है।\n● कैल्शियम की कमी- हमारे शरीर मे कैल्शियम की कम मात्रा होने से कब्ज जैसी समस्या होने लगती है। इसीलिए कैल्शियम का सेवन उचित मात्रा में करना चाहिये। जैसे- ढूध का सेवन, दही का सेवन, कैल्शियम सप्पलीमेंट आदि।\n● पोटैशियम की मात्रा में कमी- यदि हमारे शरीर मे पोटैशियम की मात्रा में कमी होती है तो उस दशा में कब्ज की समस्या उत्पन्न हो जाती है।\n● बड़ी आंत में घाव होना- यदि हमारे बड़ी आंत में किसी भी प्रकार का चोट या घाव हो जाता है तब उस दशा में कब्ज की समस्या आम हो जाती है।\n● पार्किसन बीमारी- पार्किसन बीमारी में मरीज के शरीर के अंग कम्पन्न करते रहते हैं। इस बीमारी के कारण भी कब्ज की समस्या होती है।\n● चाय या कॉफी का बहुत ज्यादा सेवन- यदि आप चाय या काफी का बहुत अधिक सेवन करते हैं तो कब्ज की समस्या होने लगती है। यदि हम सामान्य रूप से दिन में दो से तीन बार चाय या काफी का सेवन करते है तो कोई दिक्कत नही होगा।\n● शराब का बहुत अधिक सेवन- शराब के बहुत अधिक सेवन के कारण कब्ज की समस्या हो जाती है।\n● धूम्रपान का सेवन- धूम्रपान एक नाश है।इससे हमें कई तरह की बीमारियां होती है। जिसमे कब्ज का होना भी धूम्रपान का कारण है। अतः हमें धूम्रपान नही करना चाहिये।\n● गरिष्ठ भोजन (देर से पचने वाले भोजन)- यदि हम लगातार गरिष्ठ भोजन का सेवन करते हैं तो उस दशा में भोजन बहुत देर में पचता है और हमारे ऑतो को बहुत अधिक काम करना पड़ता है। जिसके कारण हमारे आंतो में दिक्कत होने लगती है। और कब्ज की समस्या होने लगती है।\n● भोजन करने के समय मे बार बार परिवर्तन- यदि आप भोजन उचित समय पर नही करते है तो उस दशा में भी आपको कब्ज की समस्या बनी रहेगी।\n● बहुत ज्यादा उपवास रखना- बहुत अधिक उपवास रखना भी हमारे सेहत के लिए नुकसानदेह है। अधिक देर तक खाली पेट रहने से गैस की समस्या होने लगती है। जिसके कारण कब्ज होना लाजमी है।\n● लिवर में समस्या होना- यदि आपके लिवर में किसी तरीके की समस्या है तो उस दशा में भी आपको कब्ज की शिकायत बनी रहेगी।\nCholesterol क्या है? इसे कैसे नियंत्रित करे?\n● सासों में बदबू आना\n● नाक का बार बार बहना\n● भूख में कमी\n● सिर दर्द\n● जी मचलाना\n● चेहरे पर दाने आना\n● मुँह में छाले आना\n● पेट का भारी भारी रहना\n1- निम्बू का रस – निम्बू का रस हमारे शरीर के लिए बहुत फायदेमंद होता है। यदि रोज सुबह में गुनगुने पानी मे एक चम्मच नींबू पानी मिलाकर पीते हैं तो इसके पीने से पेट साफ होता है। शरीर मे मौजूद विषाक्त पदार्थ निकल जाते हैं। बाजार में नीबू के चाय भी उपलब्ध है। आप उसे भी ले सकते हैं।\n2- गुनगुना पानी– आप प्रतिदिन सुबह बिस्तर छोड़ने के बाद कम से कम2गिलास गुनगुने पानी का सेवन करें। इसके प्रयोग से आपका पेट साफ होता है। और आपको किसी भी तरीके की पेट की समस्या नही होती है।\n3- अदरक – अदरक का प्रयोग हमे प्रतिदिन अपने खान पान में शामिल करना चाहिए। अदरक के प्रयोग से भी हमे किसी भी तरीके की एसिडिटी, कब्ज आदि की शिकायत नही रहती है।\n4- पुदीना- पुदीने का रस का सेवन करने से हमारा पेट सही रहता है। हमे किसी भी प्रकार की एसिडिटी नही होती है। पेट को ठंडा रखता है।\n5- गुड़- यदि हम रात के खाने में गुड़ का प्रयोग करते हैं तो सुबह कब्ज की समस्या नही रहती है और पेट अच्छे से साफ होता है। गुड़ में भरपूर विटामिन्स और मिनिरल्स मिलते हैं जो हमारे शरीर के लिए बहुत फायदेमंद होता है।\n6- अलूबुखरा – अलूबुखरा को खाने से कब्ज की समस्या दूर हो जाती है। इसे प्रतिदिन3ग्राम खाने से कब्ज की समस्या दूर हो जाती है। अलूबुखरा में फाइबर की मात्रा बहुत ज्यादा होती है। जो पेट को साफ करने में मदद करती है।\n7– टहलना – रात में खाना खाने के बाद हमे कम से कम 1 किलोमीटर तक टहलना चाहिए। इससे हमें अच्छी नींद आती है और खाना अच्छे से पचता है। और सुबह में पेट भी अच्छे से साफ होता है।\n8- फाइबर युक्त भोजन – हमे अपने खाना में हमेशा अधिक से अधिक फाइबर युक्त भोजन का सेवन करना चाहिए। इससे कब्ज की समस्या नही होती है।\n9- तेलीय चीज न खाए- हमे बहुत अधिक तली हुई भोजन को नही खाना चाहिए। इससे सेवन से कब्ज की समस्या होती है।\n10- केला– हमे अपने भोजन में केले को भी शामिल करना चाहिए। केले में बहुत अधिक मात्रा में फाइबर होता है जो कब्ज को नही होने देता है। और पेट को साफ करता है।\n11- अमरूद- यदि आपको कैसा भी कब्ज हुआ है तो उस स्थिति में आप यदि अमरूद का सेवन करते हैं तो कब्ज की समस्या खत्म हो जाएगी।\n12– पपीता- पपीता के सेवन से भी कब्ज की समस्या दूर हो जाती है। पका पपीता इस्तेमाल करने से कब्ज की समस्या दूर हो जाती है।\n13- आप जब भी खाना खाएं अच्छे से चबाकर खाएं। भोजन अच्छे से पचेगा। क्यों कि भोजन को पचाने की क्रिया मुँह से ही प्रारंभ हो जाती है।\n14- चने का सेवन- यदि आपको कब्ज की शिकायत है उस स्थिति में चना का सेवन बहुत ही लाभकारी है। चना बहुत ही फायदेमंद होता है। रोज रात को भिगो कर छोड़ दे। और उसे सुबह चबाकर खाएं। यदि कच्चा चना पचने में दिक्कत होती है तो उसको उबाल कर थोड़ी सी अदरक मिलाकर खा सकते हैं। चने के आटा की बनी हुई रोटी भी आप खा सकते हैं।\n15- बेल का सेवन- पके हुए बेल का सेवन बहुत ही फायदेमंद होता है। आप गर्मी के दिनों में प्रतिदिन बेल का जूस ले सकते हैं। इसमें बहुत अधिक फाइबर होता है जो पेट साफ करने में मदद करता है।\n16- संतरे का सेवन– संतरे के लगातार सेवन करने से पुराने से पुराना कब्ज भी ठीक हो जाता है।\nउम्मीद है कि यह Blog आपको पसंद आया होगा। यदि अच्छा लगे तो Share जरूर करें।


मक्के की खेती कैसे करें|How to caltivati maize - Sk Agriculture\nनमस्कार किसान भाइयों स्वागत है आप सभी का हमारी एक और नई पोस्ट में आज हम आपको बताने वाले हैं। गर्मियों के मौसम में मक्के की खेती करके आप कैसे बड़ा मुनाफा कमा सकते हैं।\nकिसान भाइयों मक्के की खेती बरसात के मौसम में, सर्दियों के मौसम में, और गर्मियों के मौसम में, यानी कि तीनों ही मौसम में मक्के की खेती आप कर सकते हो|\nabraham baldwin agricultural college|agriculture,Indian\nकिसान भाइयों उन्नत तकनीक के साथ मक्के की खेती करके आप कम लागत में अच्छा मुनाफा कमा सकते हो|और आज कि इस पोस्ट में आपको इसी के बारे में पूरा बताया गया है कि मक्के की खेती गर्मियों के मौसम में करके आप कम लागत में अधिक मुनाफा कैसे कमा सकते हो|\nकिसान भाइयों जैसे ही आपका सरसों चना इसबगोल आदि फसलों का खेत खाली होते ही। तुरंत उस खेत की दो से तीन बार अच्छी गहरी जुताई कर लेनी चाहिए।\nगहरी जुताई करने के बाद खेत में पाटा लगा कर खेत को पूरी तरीके से समतल कर ले।\nखाद एवं उर्वरक प्रबंधन।\nकिसान भाइयों मक्के की खेती करने के लिए आपको अपने खेत में जैविक कार्बन की मात्रा को बढ़ाना होगा। इसके लिए आपको अपने खेत में प्रति हेक्टेयर 20 से 25 टन गोबर की खाद डालना आवश्यक है।\nइसके अलावा मक्के की खेती के लिए अन्य उर्वरक की बात करें तो नाइट्रोजन, फास्फोरस, पोटाश,मुख्य पोषक तत्व है।\nनाइट्रोजन फसल की वेजिटेरियन ग्रोथ बढ़ाने में काम करता है।\nफास्फोरस पौधे की जड़ों का विकास करता है|\nपोटाश मक्के की फसल में भुट्टे के अंदर दाना भराव के समय अपनी महत्वपूर्ण भूमिका निभाता है।\nइसीलिए अपनी मक्के की फसल को इन तीनों ही पोषक तत्वों की बराबर पूर्ति करना आवश्यक है।\nकिसान भाइयों इन तीनों ही पोषक तत्वों की पूर्ति के लिए मक्के की बोवनी के टाइम पर एनपीके 12 32 16 का उपयोग करना बेहतर माना गया है। क्योंकि एनपीके 12 32 16 के अंदर नाइट्रोजन, फास्फोरस,और पोटाश तीनों की ही मात्रा होती है।\nमक्के की बावनी के टाइम पर एनपीके 12 32 16 35 से 40 किलो प्रति एकड़ के हिसाब से प्रयोग करना चाहिए।\nउसके बाद फसल को नाइट्रोजन की पूर्ति के लिए पानी लगाते समय दो बार यूरिया की आवश्यकता भी पड़ती है।\nकिसान भाइयों फसल की बंपर पैदावार लेने के लिए आपको अच्छे से खरपतवार नियंत्रण भी अपनी फसल में करना होगा। यहां पर हम आपको किसी भी प्रकार की दवाई का उपयोग करने के बारे में नहीं कहेगें। क्योंकि गर्मियों के मौसम में तापमान काफी तेज होता है ऐसे में अगर खरपतवार नियंत्रण के लिए आपने अपनी फसल पर किसी भी प्रकार की दवाई का स्प्रे किया तो उससे फसल की ग्रोथ down हो जाएगी और आप की पैदावार घट सकती है। इसीलिए किसान भाइयों को यहां पर सिर्फ यही कहा जाता है कि आप अपने हाथों से फसल की निराई गुड़ाई करें।\nगर्मियों में की जाने वाली मक्के की खेती के लिए तीन बार फसल की निराई गुड़ाई करना आवश्यक है।\nसमय पर पानी लगाना।\nकिसान भाइयों अगर आप मक्के की खेती गर्मियों के मौसम में कर रहे हो तो पानी लगाने का उचित ध्यान आपको रखना पड़ेगा। गर्मियों के मौसम में तापमान अधिक होने की वजह से और गर्म हवाएं चलने की वजह से जमीन में नमी जल्दी सूख जाती है| ऐसे में अगर आप अपनी फसल को ज्यादा दिनों तक पानी नहीं लगाते हो तो आप की फसल लू की चपेट में आ सकती है। इसीलिए आपको हर 10 से 12 दिनों के अंतराल में अपनी फसल को पानी लगाते रहना है। पानी लगाते समय एक और सावधानी आपको रखनी है कि पानी कभी भी शाम के समय में नहीं लगाना है। या तो पानी आप रात को लगाइए या फिर सुबह के टाइम पर लगाइए। इससे क्या होता है कि जमीन ठंडी होती है,और ठंडा पानी जाता है तो पौधे की जड़ों को किसी भी प्रकार का नुकसान नहीं पहुंचता है। अगर आप दोपहर के टाइम पर या शाम के समय अपनी फसल को पानी लगाते हो तो उस समय ज्यादा तापमान की वजह से जमीन गर्म हो जाती है| और एकदम से उनमें ठंडा पानी अगर जाएगा तो पौधे की नाजुक जडे जल सकती हैं|उन्हें नुकसान पहुंच सकता है इसीलिए पानी लगाते समय यह सावधानी जरूर रखें।\nफसल को लू से कैसे बचाएं?\nकिसान भाइयों अगर आप गर्मियों के मौसम में मक्के की खेती करने जा रहे हो तो यहां पर आपको एक सावधानी महत्वपूर्ण रखने रखनी होगी। अपनी फसल को लू से जरूर बचाना होगा| अगर आप की फसल लू से जल जाती है तो आपको उसकी पैदावार नहीं मिलेगी।\nफसल लू से बचाने के लिए खेत के चारों ओर 1 मीटर की चौड़ाई पर ज्वार की बुवाई जरूर करें।\nखेत के चारों ओर लगाई गयी ज्वार को हर5से7दिन के अंदर पानी लगाते रहे।\nबुवाई का समय।\nकिसान भाइयों गर्मियों के मौसम में मक्का की खेती करने का सबसे उचित समय है मार्च का महीना। किसान भाइयों जैसे ही आपके सरसों और चने के खेत खाली होते हैं। उसके तुरंत बाद मार्च महीने में आपको खेत की जुताई करके मक्का की बोनी कर देनी चाहिए। अगर आपने मक्का की बोनी ज्यादा लेट की तो फिर मानसूनी बारिश आ जाने की वजह से आपका खेत दोबारा से खाली नहीं हो पाएगा और उसमें आप बरसात के दिनों की फसलों की बुआई समय पर नहीं कर पाओगे।\nकिसान भाइयों गर्मियों के मौसम में अगर आप मक्के की उन्नत खेती करते हैं। अच्छा बीज अपनी जमीन में लगाते हैं और सही समय पर पानी लगाते हैं| सही समय पर खाद एवं उर्वरक प्रबंधन करते हैं, तो आप मक्के की खेती से लगभग 25 से 30 क्विंटल प्रति एकड़ की पैदावार ले सकते हो।\nकिसान भाइयों यहां पर हम आपको मक्के के मार्केट भाव के बारे में भी बताना चाहेंगे 2020 में मक्के का मंडी भाव 1800 से लेकर ₹2000 प्रति क्विंटल तक है।\nइसके अलावा भी किसान भाइयों मक्के का हरा चारा अगर आपके घर में पालतू जानवर यानी कि गाय भैसं बैल आदि नहीं है| तो आप मक्के का हरा चारा बेचकर भी अच्छा मुनाफा कमा सकते हो और अपनी फसल में लगा खर्चा निकाल सकते हो।\nबीज की मात्रा।\nकिसान भाइयों गर्मियों में की जाने वाली मक्के की फसल के लिए प्रति एकड़ 8 से 10 किलोग्राम बीज की आवश्यकता पड़ती है। बीज पूरी तरीके से खेत में अंकुरित होने के बाद आपको उसमें यह देखना होगा कि अगर पौधे ज्यादा पास पास है तो उनमें से कुछ पौधों को निकालना होगा। और पौधे से पौधे की एक निश्चित दूरी रखनी होगी।\nगर्मियों के मौसम में की जाने वाली मक्के की खेती में पंक्ति से पंक्ति की दूरी 16 से 20 इंच रखनी चाहिए|और पौधे से पौधे की दूरी 10 से 12 इंच रखनी चाहिए।\nतो किसान भाइयों इस पोस्ट में आपको मक्के की गर्मियों के मौसम में की जाने वाली खेती के बारे में और उसके खर्चे और मुनाफे के बारे में बताया गया है। उम्मीद करते हैं इस पोस्ट से आपको जरूर कुछ नया सीखने को मिला होगा।\nNext story लहसुन का आकार कैसे बढ़ाएं| लहसुन को चमकदार और वजनदार कैसे बनाएं|garlic farming|लहसून मंडी भाव\nPrevious story बड़ी खबर ! अब किसान भाई अपनी मर्जी से करवाएंगे फसल का बीमा, सरकार ने दी मंजूरी|agriculture


DRDO opens missile production partnership for Indian private sector in Hindi\nCreated On: Apr 7, 2021 10:41 ISTModified On: Apr 7, 2021 10:45 IST\nरक्षा अनुसंधान व विकास संगठन (डीआरडीओ) ने हाल ही में घरेलू रक्षा उद्योग को बढ़ावा देने हेतु निजी क्षेत्रों की कंपनियों को मिसाइल सिस्टम विकसित व उत्पादन करने की अनुमति दे दी है. इसके तहत निजी क्षेत्र की फर्मों को मिसाइल सिस्टम को विकसित करने के साथ ही साथ इनका उत्पादन करने की अनुमति भी दी है.\nडीआरडीओ के अनुसार, डेवलपमेंट कम प्रोडक्शन पार्टनर (डीसीपीपी) कार्यक्रम के तहत हमने निजी क्षेत्र को हमारे साथ मिसाइल सिस्टम विकसित करने और उनका उत्पादन करने की अनुमति दी है. निजी क्षेत्र की कंपनियों ने भागीदारी के लिए उत्साह दिखाया है.\nभारत चुनिंदा देशों में शामिल\nडीआरडीओ के अनुसार, प्रारंभिक कार्यक्रम के तहत जमीन से हवा में मार करने वाली मिसाइलों को विकसित किया जाना शामिल है. इसके साथ ही भारत भी उन चुनिंदा देशों में शामिल हो गया है, जिनके पास मिसाइलों का बड़ा बाजार है.\n'मेक इन इंडिया' परियोजना का हिस्सा\nडीआरडीओ का यह प्रयास मोदी सरकार की 'मेक इन इंडिया' परियोजना का हिस्सा है. इसके तहत जटिल सैन्य प्रणाली विकसित करने में सक्षम होने के लिए निजी क्षेत्र के उद्योग को तैयार करना है.\nनिजी क्षेत्र की कंपनियों ने उत्साह दिखाया\nडीआरडीओ के इस फैसले को निजी क्षेत्र की कंपनियों ने हाथों-हाथ लिया है. डीआरडीओ के अधिकारियों के अनुसार निजी क्षेत्र की कंपनियों ने इसमें हिस्सा लेने के लिए उत्साहजनक प्रतिक्रिया दी है. इसके तहत कम रेंज की जमीन से हवा में मार करने वाली मिसाइल सिस्टम के निर्माण के लिए कई बोलियां प्राप्त हुई हैं.\nकई योजना पर काम\nइस योजना के तहत ऑल वेदर हवाई रक्षा मिसाइल प्रणाली को विभिन्न हवाई लक्ष्यों जैसे जेट, लड़ाकू विमान, मानव रहित विमान से रक्षा प्रदान करने हेतु विकसित किया जा रहा है. डीआरडओ ने टाटा और बाबा कल्याणी सहित निजी क्षेत्र के उद्योगों को एटीएजीएस होवित्जर विकसित करने में मदद की है.


दुनिया की सबसे महंगी कार : भारत में सिर्फ चार लोगों के पास है Tesla कार, एक शक्स के पास तो है दो-दो टेस्ला CAR, जानिए आख़िर कौन है वो! - Paliwalwani - Latest Hindi News\nदुनिया की सबसे महंगी कार : भारत में सिर्फ चार लोगों के पास है Tesla कार, एक शक्स के पास तो है दो-दो टेस्ला CAR, जानिए आख़िर कौन है वो!\nऑटो - टेक / दुनिया की सबसे महंगी कार : भारत में सिर्फ चार लोगों के पास है Tesla कार, एक शक्स के पास तो है दो-दो टेस्ला CAR, जानिए आख़िर कौन है वो!\nPaliwalwani January 14, 2022 09:31 PM IST\nदुनिया की सबसे महंगी कारों में से एक Tesla कार का भारत में लंबे समय से इंतजार हो रहा है। पिछले साल जनवरी में भारत में टेस्ला का रजिस्ट्रेशन हो जाने के बाद अब तक लॉन्चिंग को लेकर स्थितियां साफ नहीं हो पाई हैं। लेकिन भारत में कारों के शौकीन कुछ लोगों ने इस लॉन्चिंग का वेट नहीं किया और इस कार को इम्पोर्ट कर अपने घर लाकर खड़ा कर दिया। इन चंद लोगों में भारत की सबसे अमीर शख्सियत मुकेश अंबानी का नाम ना हो, ऐसा तो हो नहीं सकता। तो आपको बता दें कि मुकेश अंबानी के पास एक नहीं बल्कि दो टेस्ला कारें हैं।\nपोस्ट ऑफिस की यह स्कीम में निवेश करने पर पांच साल बाद मिलेगी 14 लाख से ज्यादा की राशि\nटेस्ला कार इम्पोर्ट करना बेहद महंगा\nभारत में अभी सिर्फ चार लोगों के पास Tesla की कारें हैं। इसका कारण यह है कि हर कोई अपने-अपनी वजहों से देश से बाहर इस कार को खरीदने के बाद करोड़ों रुपये की भारी-भरकम Import Duty यानि आयात शुल्क नहीं भरना चाहता। यही कारण है कि अभी भारत की सड़कों पर टेस्ला की कारें कभी-कभार ही देखने को मिलती हैं। आपको आगे बताएंगे कि भारत के किन चार लोगों के पास यह कार हैः\nक्या आप भी करते है FD में निवेश तो जान लीजिये लीजिये ये जरुरी बात!, वरना हो सकता हे भारी नुकसान\nएस्सार ग्रुप के प्रशांत रुईया\nटेस्ला कार के मालिकों में एस्सार ग्रुप के प्रशांत रुईया का नाम बेहद खास है। क्योंकि रुईया पहले भारतीय हैं, जिनके पास टेस्ला की कार आई। प्रशांत रुईया के पास 2017 से ही टेस्ला की कार है। रुईया के पास नीले रंग की Tesla Model X है। इस इलेक्ट्रिक एसयूवी में दो मोटर हैं और इसमें7सीटें हैं। यह कार सिर्फ 4.8 सेकेंड में 100 किलोमीटर प्रति घंटे तक की स्पीड पर पहुंच जाती है।\nLIC की फायदेमंद स्‍कीम : सिर्फ चार साल के निवेश पर मिलेगी 1 करोड़ की रकम!, इस शानदार प्लान में कर सकते हैं निवेश, जानिए नियम और शर्तें\nमुकेश अंबानी के पास दो टेस्ला कारें\nमहंगी कारों के शौकीन मुकेश अंबानी के पास एक नहीं बल्कि दो टेस्ला कारें है। मुकेश अंबानी ने 2019 में अपनी पहली टेस्ला कार खरीदी। उनकी पहली टेस्ला कार मॉडल Tesla Model S 100D है। यह मॉडल एक बार पूरा चार्ज करने पर 495 किलोमीटर दौड़ पाती है और इसकी टॉप स्पीड 249 किलोमीटर प्रति घंटे है। यह कार महज 4.3 सेकेंड में जीरो से 100 किलोमीटर प्रति घंटे की स्पीड पकड़ सकती है।\nइसके बाद मुकेश अंबानी ने Tesla Model X 100D को खरीदकर निजी स्तर पर इम्पोर्ट कराया। सफेद रंग की इस कार को अभी तक सड़कों पर कम ही देखा गया है। यह कार भी मिड-वेरिएंट की है और एक बार पूरी तरह से चार्ज करने पर यह 475 किलोमीटर का रेंज देती है। यह कार महज 2.5 सेकेंड में जीरो से 100 किलोमीटर प्रति घंटे की स्पीड पकड़ सकती है।\nकोरोना काल में एफडी पर चाहते है जयदा ब्याज तो यहां इन्वेस्ट करे अपना पैसा, बैंकों में पैसे जमा करना भूल जाएंगे!\nरितेश देशमुख को गिफ्ट में मिली टेस्ला\nइस लिस्ट में बाकी दो नाम बॉलीवुड से है। बॉलीवुड एक्टर रितेश देशमुख के पास भी Tesla Model X है, जो उन्हें पत्नी जेनेलिया डिसूजा से गिफ्ट में मिली है।\nपूजा बत्रा के पास भी टेस्ला कार\nपूर्व मिस इंडिया पैसिफिक और एक्ट्रेस पूजा बत्रा इस लिस्ट में आखिरी नाम हैं। उनके पास एंट्री-लेवल की Tesla Model3है। बेस मॉडल होने के बाद भी यह कार5सेकेंड में 100 तक की स्पीड पकड़ लेती है। इसकी रेंज 386 किलोमीटर और टॉप स्पीड 200 किमी प्रति घंटा है।\n#टेस्ला #tesla #किलोमीटर #मुकेश #अंबानी #स्पीड #कारें #रुईया #model #प्रति #लोगों #निवेश #सेकेंड #कारों #इम्पोर्ट #worlds #expensive #car #four #people #india #one #person #two #know #latest #technology # #update # #updates # #automobile # #technology #phone #india # #upcoming #gadgets # #mobile #phone # #kitchen #application # #application


शाही स्नान: फ्रेंच फोटोग्राफर ने बिना अनुमति हेलिकॉप्टर से फोटो खीचीं - BBC News हिंदी\nइलाहाबाद में कुंभ मेला प्रशासन ने एक फ्रेंच फोटोग्राफर और हेलिकॉप्टर कंपनी के खिलाफ कार्रवाई शुरू कर दी है. ये रविवार को दोपहर शाही स्नान के समय घाट पर एकदम नीचे उड़ान भरकर बिना अनुमति तस्वीरें ले रहा था.\nइसकी वजह से वहाँ अफरा-तफरी मचने लगी थी और फिर अधिकारियों ने किसी तरह एयर फ़ोर्स से हस्तक्षेप करके उसे हटवाया.\nकुंभ मेला मजिस्ट्रेट मनि प्रसाद मिश्र ने बीबीसी से बातचीत में पुष्टि की है कि फ्रेंच फोटोग्राफर को हिरासत में ले लिया गया है और तस्वीरें भी जब्त कर ली गई हैं.\nयह हेलिकॉप्टर दोपहर करीब ढाई बजे सेक्टर बारह के ऊपर उड़ रहा था. अचानक वह एकदम नीचे आ गया.\nइलाहाबाद के कमिश्नर देवेश चतुर्वेदी ने बताया कि फोटोग्राफर और हेलि काप्टर कंपनी के खिलाफ एफआईआर दर्ज हो गई है.\nउनका कहना है, “इतने नीचे हेलिकाप्टर उड़ने से स्नान के लिए अपार जन समूह में कौतूहल और चिंता पैदा हो गई थी, नावें हिलने लगी थीं. इसलिए बमरौली एयरफोर्स स्टेशन को मेसेज करके उसे फ़ौरन ग्राउंड कराया गया. कैमरा जब्त करके एफआईआर दर्ज की गई.”\nआगे के कदम के लिए एयर फ़ोर्स , भारत सरकार और उत्तर प्रदेश सरकार को लिखा गया है. अभी तक पूरे मामले को गोपनीय रखा गया है.\nएक पुलिस अफसर का कहना है कि उस समय संगम पर करोड़ों की भीड़ को संभालना अपने आप में एक चुनौती भरा काम था .\nऐसे में हेलकॉप्टर इतने नीचे आने से नाव हिलने लगी, और लोग इधर उधर भागने लगे.\nतब अफसरों के होश उड़े और तत्काल उसे हटाया गया.\nइतने नीचे हेलिकाप्टर उड़ने से स्नान के लिए अपार जन समूह में कौतूहल और चिंता पैदा हो गई थी, नावें हिलने लगी थीं. इसलिए बमरौली एयरफोर्स स्टेशन को मेसेज करके उसे फ़ौरन ग्राउंड कराया गया. कैमरा जब्त करके एफआईआर दर्ज की गई.\nदेवेश चतुर्वेदी , इलाहाबाद के कमिश्नर\nपुलिस महानिरीक्षक आलोक शर्मा का कहना है कि यह बहुत गंभीर मामला है और चूँकि यह एक बड़ी दुर्घटना का कारण बन सकता है.\nप्रशासन ने सुप्रीम कोर्ट के निर्णय के हवाले से घाट पर फोटोग्राफी मना कर रखी थी.\nआसमान से केवल एयर फ़ोर्स और सरकार के हेलिकाप्टर निगरानी के लिए काफी ऊँचाई पर उड़ान भर रहे थे.


Lefron in Hindi - लेफ्रोन की जानकारी, लाभ, फायदे, उपयोग, कीमत, खुराक, नुकसान, साइड इफेक्ट्स - Lefron ke use, fayde, upyog, price, dose, side effects in Hindi - लेफ्रोन\nLefron के प्रकार चुनें\nLefron 10 Mg Tablet\nसदस्य इस दवा को ₹145.35 में ख़रीदे।\nLefron की जानकारी\nLeflunomide का प्रयोग संधिशोथ (Rheumatoid Arthritis) और सोरियाटिक गठिया (Psoriatic Arthritis) के उपचार में किया जाता है।\nLefron के लाभ और उपयोग करने का तरीका- Lefron Benefits & Uses in Hindi\nLefron की खुराक और इस्तेमाल करने का तरीका- Lefron Dosage & How to Take in Hindi\nLefron की सामग्री- Lefron Active Ingredients in Hindi\nLefron के नुकसान, दुष्प्रभाव और साइड इफेक्ट्स- Lefron Side Effects in Hindi\nLefron से सम्बंधित चेतावनी- Lefron Related Warnings in Hindi\nLefron का निम्न दवाइयों के साथ नकारात्मक प्रभाव- Severe Interaction of Lefron with Other Drugs in Hindi\nइन बिमारियों से ग्रस्त हों तो Lefron न लें या सावधानी बरतें- Lefron Contraindications in Hindi\nLefron के बारे में अक्सर पूछे जाने वाले प्रश्न- Frequently asked Questions about Lefron in Hindi\nLefron का भोजन और शराब के साथ नकारात्मक प्रभाव- Lefron Interactions with Food and Alcohol in Hindi\nLefron के लाभ और उपयोग करने का तरीका - Lefron Benefits & Uses in Hindi\nLefron इन बिमारियों के इलाज में काम आती है -\nLefron की खुराक और इस्तेमाल करने का तरीका - Lefron Dosage & How to Take in Hindi\nयह अधिकतर मामलों में दी जाने वाली Lefron की खुराक है। कृपया याद रखें कि हर रोगी और उनका मामला अलग हो सकता है। इसलिए रोग, दवाई देने के तरीके, रोगी की आयु, रोगी का चिकित्सा इतिहास और अन्य कारकों के आधार पर Lefron की खुराक अलग हो सकती है।\nLefron की सामग्री - Lefron Active Ingredients in Hindi\nLefron के नुकसान, दुष्प्रभाव और साइड इफेक्ट्स - Lefron Side Effects in Hindi\nरिसर्च के आधार पे Lefron के निम्न साइड इफेक्ट्स देखे गए हैं -\nLefron से सम्बंधित चेतावनी - Lefron Related Warnings in Hindi\nक्या Lefron का उपयोग गर्भवती महिला के लिए ठीक है?\nजो महिलाएं गर्भवती हैं, उनको Lefron लेने से पहले डॉक्टर की सलाह जरूर लेनी चाहिए। अगर आप ऐसा नहीं करती हैं तो आपके शरीर पर इसके दुष्प्रभाव हो सकते हैं।\nक्या Lefron का उपयोग स्तनपान करने वाली महिलाओं के लिए ठीक है?\nजो महिलाएं स्तनपान करवा रहीं हैं उन पर Lefron को लेने से गंभीर परिणाम होते है। इसलिए डॉक्टर से पूछे बिना इसका सेवन करना खतरनाक हो सकता है।\nLefron का प्रभाव गुर्दे पर क्या होता है?\nLefron किडनी को नुकसान पहुंचा सकती है। आपको भी दवा से नुकसान हो तो इसे लेना बंद कर दें और इसे इस्तेमाल करने से पहले डॉक्टर की सलाह जरूर लें।\nLefron का जिगर (लिवर) पर क्या असर होता है?\nLefron का बुरा प्रभाव आप आपने लीवर पर अनुभव कर सकते हैं, ऐसा होने पर दवा को तुरंत बंद कर दें और चिकित्सक से परामर्श के बाद ही दोबारा शुरू करें।\nक्या ह्रदय पर Lefron का प्रभाव पड़ता है?\nहृदय पर Lefron के साइड इफेक्ट दिखाई दे सकते हैं।\nLefron का निम्न दवाइयों के साथ नकारात्मक प्रभाव - Severe Interaction of Lefron with Other Drugs in Hindi\nLefron को इन दवाइयों के साथ लेने से गंभीर दुष्प्रभाव या साइड इफेक्ट्स हो सकते हैं -\nइन बिमारियों से ग्रस्त हों तो Lefron न लें या सावधानी बरतें - Lefron Contraindications in Hindi\nअगर आपको इनमें से कोई भी रोग है तो, Lefron को न लें क्योंकि इससे आपकी स्थिति और बिगड़ सकती है। अगर आपके डॉक्टर उचित समझें तो आप इन रोग से ग्रसित होने के बावजूद Lefron ले सकते हैं -\nLefron के बारे में अक्सर पूछे जाने वाले प्रश्न - Frequently asked Questions about Lefron in Hindi\nक्या Lefron आदत या लत बन सकती है?\nनहीं, Lefron लेने से कोई लत नहीं पड़ती। फिर भी, जरूरत पड़ने पर डॉक्टर की सलाह पर ही Lefron का इस्तेमाल करें।\nक्या Lefron को लेते समय गाड़ी चलाना या कैसी भी बड़ी मशीन संचालित करना सुरक्षित है?\nहां, आप Lefron को लेने के बाद वाहन चलाने या उद्योग में मशीन के पास भी काम कर सकते हैं।\nक्या Lefron को लेना सुरखित है?\nडॉक्टर के कहने के बाद ही Lefron का सेवन करें। वैसे यह सुरक्षित है।\nक्या मनोवैज्ञानिक विकार या मानसिक समस्याओं के इलाज में Lefron इस्तेमाल की जा सकती है?\nमस्तिष्क विकारों के लिए Lefron को लेने से कोई फायदा नहीं हो पाता।\nLefron का भोजन और शराब के साथ नकारात्मक प्रभाव - Lefron Interactions with Food and Alcohol in Hindi\nक्या Lefron को कुछ खाद्य पदार्थों के साथ लेने से नकारात्मक प्रभाव पड़ता है?\nLefron व खाने को साथ में लेने से क्या प्रभाव होंगे इस बारे में शोध न हो पाने के कारण आंकड़े मौजूद नहीं हैं।\nजब Lefron ले रहे हों, तब शराब पीने से नकारात्मक प्रभाव पड़ता है क्या?\nरिसर्च न होने की वजह से पूरी जानकारी के आभाव में Lefron से दुष्प्रभाव के बारे में कुछ नहीं कहा जा सकता है। डॉक्टरी सलाह के बाद ही इसको लेना लाभकर होगा।\nLefron के सारे विकल्प देखें - Substitutes for Lefron in Hindi\nLefron का पैक साइज, कीमत - Lefron Price and Pack Size in Hindi\nLefron 20 Mg Tablet ₹153.0 खरीदें\nक्या आप या आपके परिवार में कोई Lefron लेता है ? सर्वेक्षण करें और दूसरों की सहायता करें\nक्या Lefron का इस्तेमाल आपने डॉक्टर के कहने पर किया है ?\nआपने Lefron का कितनी मात्रा में इस्तेमाल किया है ?\nक्या आप Lefron का सेवन खाने के बाद या खाने के पहले करते हैं ?\nआप Lefron का सेवन किस समय करते हैं ?


में कनवर्ट करना Namecoins (NMC) और Veritaseums (VERI) मुद्रा विनिमय दर रूपांतरण कैलक्यूलेटर\nNamecoin (NMC) और Veritaseum (VERI) मुद्रा विनिमय दर रूपांतरण कैलक्यूलेटर\nयह Namecoin और Veritaseum कनवर्टर तिथि करने के लिए निर्भर है विनिमय दर जा के साथ 17 जून 2021.\nके बाईं ओर बॉक्स में परिवर्तित किया जा राशि दर्ज करें Namecoin. "स्वैप मुद्राओं" बनाने का प्रयोग करें Veritaseum डिफ़ॉल्ट मुद्रा. पर क्लिक करें Veritaseums या Namecoins कि मुद्रा और सभी अन्य मुद्राओं के बीच कनवर्ट.\nThe Namecoin मुद्रा में कोई देशों. The Veritaseum मुद्रा में कोई देशों. के लिए प्रतीक NMC लिखा जा सकता है NMC. के लिए प्रतीक VERI लिखा जा सकता है VERI. एक्सचेंज के लिए दर the Namecoin अंतिम बार पर अद्यतन 16 अप्रैल 2021 से coinmarketcap.com. एक्सचेंज के लिए दर the Veritaseum अंतिम बार पर अद्यतन 17 जून 2021 से coinmarketcap.com. NMC रूपांतरण कारक है 14 महत्वपूर्ण अंक. VERI रूपांतरण कारक है 15 महत्वपूर्ण अंक.